text:
ŊUTINYA 95
Ale Si Yesu Fiaa Nui
GBEÐEKA la, Yesu gblɔ na ŋutsu aɖe be ele be wòalɔ̃ ehavi. Ŋutsu la bia Yesu be: ‘Amekae nye hanyevi?’ Yesu nya nusi le susu me na ŋutsu sia. Ŋutsu la bu be amesiwo nye yewo detɔwo alo subɔsubɔha me tɔwo koe nye ye haviwo. Eyata na míakpɔ nusi Yesu gblɔ nɛ la ɖa.
Ɣeaɖewoɣi la, Yesu gblɔa ŋutinya hetsɔna fiaa nui. Ŋutinyae wògblɔ fifia hã. Egblɔ Yudatɔ kple Samariatɔ aɖe fe ŋutinya. Míesrɔ̃e xoxo be Yudatɔ geɖe melɔ̃a Samariatɔwo fe nya o. Azɔ Yesu fe ŋutinya lae nye esi:
Gbeɖeka la, Yudatɔ aɖe zɔ mɔ to to aɖe dzi yina Yerixo. Gake adzodalawo va dze edzi. Woxɔ efe ga hefoe vaseɖe esime wòku kloe.
Emegbe la, Yuda-nunɔla aɖe va to mɔa dzi yi. Ekpɔ ŋutsu si wofo la. Nukae nèsusu be wòwɔ? Ðeko wòtso mɔa me yi mɔa fe akpa kemɛ hedzo. Mawu subɔla vevi aɖe hã va yi. Lewitɔe wònye. Ðe wòtɔa? Ao, eya hã metɔ be yeakpe ɖe amesi wofo la ŋu o. Kpɔ nunɔla kple Lewitɔ lae ma le adzɔge yina ɖa.
Gake kpɔ amesi le amesi wofo la gbɔ ɖa. Samariatɔ wònye. Ele kpekpem ɖe Yudatɔa ŋu. Ele atike ɖom abiawo dzi nɛ. Emegbe la, ekɔ Yudatɔ la yi afisi wòate ŋu aɖi ɖe eme ahahaya le.
Esi Yesu wu efe ŋutinya la nu vɔ la, egblɔ na amesi bia nya lae la be: ‘Ame etɔ̃ siawo dometɔ kae nèsusu be ewɔ nu abe amesi wofo la havi ene? Nunɔla la, Lewitɔ la, alo Samariatɔ lae mahã?’
Ŋutsua ɖo eŋu be: ‘Samariatɔ lae. Enyo dɔme na amesi wofo la.’
Yesu gblɔ be: ‘Èto nyatefe. Eyata heyi, nàwɔ na ame bubuwo abe alesi wòwɔ ene.’
Alesi Yesu fiaa nui la menya se na wò oa? Ðe míate ŋu asrɔ̃ nu vevi geɖe ne míeɖo to nusi Yesu gblɔna tso Biblia me la oa?


c: text/html

text:
TA ATƆ̃LIA
Tafe La—Mawu fe Nunana Gãtɔ Kekeake
Nukae nye tafe la?
Aleke woxe tafeae?
Viɖe kae wòate ŋu ahe vɛ na wò?
Aleke nàwɔ aɖee afia be yekpɔ ŋudzedze ɖe eŋu?
1, 2. (a) Nukae ana nàbu nunana aɖe be asixɔxɔ gã le eŋu? (b) Nukata míate ŋu agblɔ be tafeae nye nunana si ŋu asixɔxɔ gãtɔ kekeake le si nàte ŋu axɔ?
NUKAE nye nunana vevitɔ kekeake si nèxɔ kpɔ? Mehiã be woagblẽ ga geɖe ɖe nunana aɖe ŋu hafi wòanye nunana vevi o. Ne míagblɔe la, menye ga home si wotsɔ fle nunana aɖe koŋue fiaa efe vevienyenye ŋutɔŋutɔ kokoko o. Ke boŋ nenye be nunanaa he dzidzɔ vɛ na wò alo kpɔ agbemenuhiahiã vevi aɖe gbɔ na wò la, ke enye nusi ŋu nàde asixɔxɔ gã aɖee.
2 Le nunana geɖe siwo nàdi be yeaxɔ dome la, ɖeka aɖe li si fe asixɔxɔ fo bubu ɖesiaɖe ta. Mawu gbɔe nunana ma tso na amefomea. Yehowa tsɔ nu geɖe na mí, gake efe nunana gãtɔ kekeake enye Via, Yesu Kristo, fe tafevɔsa la. (Mateo 20:28) Míava kpɔe le ta sia me be tafe lae nye nunana si ŋu asixɔxɔ gãtɔ kekeake le si nàte ŋu axɔ, elabena ate ŋu ahe dzidzɔ manyagblɔ vɛ na wò eye wòana nàkpɔ wò hiahiã vevitɔwo gbɔ. Nyatefee, tafeae nye Yehowa fe lɔlɔ̃ gãtɔ kekeake si wòɖe fia wò.
NUKAE NYE TAFE LA?
3. Nukae nye tafe la, eye nuka gɔmee wòle be míase hafi ate ŋu ase nusita wònye nunana gãtɔ kekeake ɖo la gɔme?
3 Míagblɔe kpuie ko be tafeae nye ɖoɖo si Yehowa wɔ be yeaɖe mí alo yeaxɔ amegbetɔfomea tso nuvɔ̃ kple ku me. (Efesotɔwo 1:7) Be míase Biblia fe nufiafia sia gɔme la, ehiã be míatrɔ susu ɖe nusi dzɔ le Eden-bɔa me ŋu. Ne míese nusi gbegbe Adam bu esi wòwɔ nuvɔ̃ gɔme ko hafi míate ŋu ase nusita tafeae nye nunana gãtɔ kekeake ɖo la gɔme.
4. Nukae agbe deblibo si Adam nɔ la fia?
4 Esi Yehowa wɔ Adam la, nu xɔasi ŋutɔ aɖee wòtsɔ nɛ—si nye amegbetɔ fe agbe deblibo. Bu alesi ema nɔ na Adam ŋu kpɔ. Esi wowɔe wòde blibo le ŋutilã kple susu me ta la, madze dɔ, atsi aku amegã, alo aku akpɔ gbeɖe o. Enye ame deblibo si le fomedodo tɔxɛ aɖe me kple Yehowa. Biblia gblɔ be Adam nye ‘Mawu fe vi.’ (Luka 3:38) Eyata fomedodo kplikplikpli aɖee le Adam kple Yehowa Mawu dome, abe fomedodo si nɔa vi kple fofoa si lɔ̃nɛ vevie dome ene. Yehowa foa nu kple via Adam le anyigba dzi, eye wòde dɔ siwo me dzidzeme le la asi nɛ be wòawɔ, hena wònya nusi wòdi tso esi.—Mose I, 1:28-30; 2:16, 17.
5. Nukae Biblia fia esi wògblɔ be “Mawu fe nɔnɔme” nue wòwɔ Adam ɖo?
5 “Mawu fe nɔnɔme” nue wòwɔ Adam ɖo. (Mose I, 1:27) Ema mefia be Adam fe dzedzeme ɖi Mawu tɔ o. Míesrɔ̃e le agbalẽ sia fe Ta Gbãtɔ me be Yehowa nye gbɔgbɔ eye womate ŋu akpɔe kple ŋku o. (Yohanes 4:24) Eyata ŋutilã si me ʋu le abe mía tɔ ene mele Yehowa si o. Mawu fe nɔnɔme si nu wòwɔ Adam ɖo la fia be Mawu wɔe hetsɔ efe nɔnɔme siwo dometɔ aɖewoe nye lɔlɔ̃, nunya, dzɔdzɔenyenye, kple ŋusẽ nɛ. Adam ɖi Fofoa le mɔ vevi bubu aɖe hã nu, si nye be tiatiawɔblɔɖe nɔ esi. Eyata Adam menɔ abe mɔ̃ aɖe si wowɔ be wòawɔ nusi fe ɖoɖo wowɔ de eme la dzaa ko ene o. Ke boŋ ate ŋu awɔ eya ŋutɔ fe nyametsotsowo, atiae be yeawɔ nyui alo vɔ̃. Ne ɖe wòtiae be yeaɖo to Mawu la, anye ne enɔ agbe tegbee le Paradiso me le anyigba dzi hafi.
6. Nukae Adam bu esi wògbe toɖoɖo Mawu, eye aleke wògblẽ nu le efe dzidzimeviwo ŋui?
6 Eyata edze fã be nu xɔasi ŋutɔ aɖee Adam bu esi wògbe toɖoɖo Mawu eye wotso kufia nɛ. Nuvɔ̃ si wòwɔ la na wòbu agbe deblibo si wonae kple efe viɖe bubuawo katã. (Mose I, 3:17-19) Nublanuitɔe la, menye Adam ɖeka koe agbe xɔasi sia bu na o ke ebui na vi siwo katã wòava dzi la hã. Mawu fe Nya la gblɔ be: “To ame ɖeka [si nye Adam] dzi nuvɔ̃ la va xexeame, eye to nuvɔ̃ me ku la va, eye nenema ku la va to amewo katã dzi yi, esi wo katã wɔ nuvɔ̃ ŋuti la.” (Romatɔwo 5:12) Ẽ, mí katã míenyi nuvɔ̃ dome tso Adam gbɔ. Esia tae Biblia gblɔ be ‘edzra’ eɖokui kple efe dzidzimeviwo katã na nuvɔ̃ kple ku fe kluvinyenye. (Romatɔwo 7:14) Mɔkpɔkpɔ aɖeke meganɔ anyi na Adam kple Xawa o elabena ɖe woɖoe koŋ tiae be yewoagbe toɖoɖo Mawu. Ke mí amesiwo katã nye viawo ya ɖe?
7, 8. Gɔmesese eve kawo koŋue le nya tafe ŋu?
7 Yehowa to tafea dzi va xɔ na amefomea. Nukae nye tafe? Gɔmesese eve koŋue le nya tafe ŋu. Gbã, tafe enye fe si woxe be woaɖe asi le ame alo nane ŋu alo be woagbugbɔe afle. Woate ŋu atsɔe asɔ kple fe si woxe be woaɖe asi le amesi wolé le aʋawɔwɔ me ŋu. Evelia, tafe enye nusi wona tsɔ xe fe ɖe nane ta alo tsɔ tsyɔ nane dzi. Esɔ kple nugblẽfe si woxe na ame aɖe ɖe afɔku aɖe ta. Le kpɔɖeŋu me, ne ame aɖe na afɔku aɖe dzɔ la, woate ŋu abia tso esi be wòaxe fe si sɔ pɛpɛpɛ kple nusi wòbu alo nusi dome wògblẽ la.
8 Aleke wòanya wɔe be woaɖo nu gã si dome Adam gblẽ na mí katã la tefe ahaɖe mí tso nuvɔ̃ kple ku fe kluvinyenye me? Na míadzro tafe si fe ɖoɖo Yehowa wɔ kple vi si wòate ŋu aɖe na wò la me akpɔ.
ALESI YEHOWA XE TAFEAE
9. Tafe ka tɔgbee hiã?
9 Esi wònye amegbetɔ fe agbe debliboe bu ta la, ame madeblibo aɖeke mate ŋu agbugbɔ ema afle alo axe fe ɖe eta akpɔ gbeɖe o. (Psalmo 49:8, 9) Nusi hiãe nye tafe si fe asixɔxɔ sɔ pɛpɛpɛ kple nusi bu la. Esia wɔ ɖeka kple dzɔdzɔenyenye deblibo fe gɔmeɖose si le Mawu fe Nya la me, si gblɔ be: “Agbe ɖe agbe tefe.” (Mose V, 19:21) Ekema nukae ate ŋu axe fe ɖe ame deblibo fe agbe si Adam bu la fe asixɔxɔ nu? Ehiã be woazã ame deblibo bubu aɖe fe agbe wòanye ‘fexexeɖeta si sɔ ɖe enu.’—Timoteo I, 2:6.
10. Aleke Yehowa wɔ tafe fe ɖoɖoae?
10 Aleke Yehowa wɔ tafe fe ɖoɖoae? Edɔ efe gbɔgbɔmevi debliboawo dometɔ ɖeka ɖo ɖe anyigba dzi. Gake menye gbɔgbɔmeviawo dometɔ ɖesiaɖe ko si dzi Yehowa fe asi dze ye wòdɔ o. Esi gbɔ melɔ̃a nu le kura o, si nye efe Tenuvi la, ye wòdɔ. (Yohanes I, 4:9, 10) Vi sia lɔ̃ faa gblẽ efe nɔfe ɖi le dzifo va afisia. (Filipitɔwo 2:7) Abe alesi míesrɔ̃e le agbalẽ sia fe ta si do ŋgɔ me ene la, nukunue wònye Yehowa wɔ esi wòtrɔ Vi sia fe agbe va de Maria fe vidzidɔ me. To Mawu fe gbɔgbɔ kɔkɔea fe kpekpeɖeŋu me la, wodzi Yesu wònye ame deblibo si menyi nuvɔ̃ dome o.—Luka 1:35.
11. Aleke ame ɖeka ate ŋu axe tafe ɖe ame miliɔn geɖewo tae?
11 Aleke wòanya wɔ be ame ɖeka nate ŋu axe tafe ɖe ame miliɔn geɖeawo ta? Enyo, aleke wòdzɔe be ame miliɔn geɖeawo katã va zu nuvɔ̃mewo? Ðo ŋku edzi be Adam bu nu xɔasi si nye agbe deblibo esi wòwɔ nuvɔ̃. Eyata mate ŋu ana viawo nanyi blibodede fe dome o. Nuvɔ̃ kple ku boŋue wògblẽ ɖi na wo. Yesu, amesi Biblia yɔ be “Adam mamlɛtɔ,” nye ame deblibo si mewɔ nuvɔ̃ aɖeke kpɔ o. (Korintotɔwo I, 15:45) Le mɔ aɖe nu la, Yesu va xɔ ɖe Adam tefe bene wòate ŋu aɖe mí. Yesu xe fe ɖe Adam fe nuvɔ̃ ta esi wòtsɔ eɖokui sa vɔe, alo tsɔ efe agbe deblibo na eye wòɖo to Mawu bliboe. Yesu to esia wɔwɔ me na mɔkpɔkpɔ va su Adam fe dzidzimeviwo si.—Romatɔwo 5:19; Korintotɔwo I, 15:21, 22.
12. Nuka dzie fukpekpe siwo me Yesu to la ɖo kpee?
12 Biblia fo nu tso fu siwo Yesu kpe vaseɖe ku me ŋu tsitotsito. Wofoe vevie kple atam, woklãe ɖe ati ŋu ŋutasesẽtɔe, eye wòto vevesese heliheli me ku le fuwɔameti ŋu. (Yohanes 19:1, 16-18, 30; Megbenyawo, axa 204-6) Nukatae wòle be Yesu nakpe fu nenema gbegbe? Le agbalẽ sia fe ta aɖe si le ŋgɔ me la, míava kpɔe be Satana tɔ gbe Yehowa be esubɔla siwo nye amegbetɔwo dometɔ aɖeke mate ŋu ayi edzi alé nutefewɔwɔ me ɖe asi le nɔnɔme sesẽwo me o. Yesu na wokpɔ ŋuɖoɖo nyuitɔ kekeake na Satana fe gbetɔamea esi wòdo dzi nutefewɔwɔtɔe togbɔ be eto fukpekpe geɖe me hã. Yesu ɖo kpe edzi be ame deblibo si si tiatiawɔblɔɖe le la ate ŋu alé nutefewɔwɔ me ɖe asi na Mawu bliboe eɖanye nuka kee Abosam atu kplii o. Aleke gbegbe dzi anya dzɔ Yehowae nye si be ye Vi lɔlɔ̃a wɔ nutefe na ye!—Lododowo 27:11.
13. Aleke woxe tafe lae?
13 Aleke woxe tafe lae? Le Yudatɔwo fe ɣleti si nye Nisan fe ŋkeke 14 lia dzi le fe 33 M.Ŋ. me la, Mawu ɖe mɔ wowu Via si nye ame deblibo si ŋu nuvɔ̃ mele o. Yesu to esia me tsɔ efe agbe deblibo sa vɔe “zi ɖeka ɖe ɣeyiɣiawo katã nu.” (Hebritɔwo 10:10) Le Yesu fe ku fe ŋkeke etɔ̃agbe la, Yehowa fɔe ɖe tsitre wòzu gbɔgbɔmeme. Eyome Yesu tsɔ amegbetɔ fe agbe deblibo si wòtsɔ sa vɔe hetsɔ xe tafee ɖe Adam fe dzidzimeviwo ta la fe asixɔxɔ yi na Mawu le dzifo. (Hebritɔwo 9:24) Yehowa xɔ Yesu fe vɔsa la fe asixɔxɔ wònye fexexeɖeta si hiã bene woatsɔ aɖe amefomea tso nuvɔ̃ kple ku fe kluvinyenye me.—Romatɔwo 3:23, 24.
VIÐE SI TAFEA ATE ŊU AHE VƐ NA WÒ
14, 15. Nukae wòle be míawɔ be ‘woatsɔ míafe nuvɔ̃wo ake mí’?
14 Togbɔ be míenye nuvɔ̃mewo hã la, tafea ʋu mɔ na mí be míate ŋu axɔ yayra gbagowo. Na míadzro viɖe siwo Mawu fe nunana gãtɔ kekeake sia ana míakpɔ fifia kple le etsɔme la dometɔ aɖewo me.
15 Míate ŋu akpɔ nuvɔ̃tsɔtsɔke. Blibomademade si fe dome míenyi na wòva hiãna be míaʋli vevie ŋutɔ hafi awɔ nu nyui. Mí katã míedaa vo le nufofo alo nuwɔna me. Gake to Yesu fe tafevɔsaa dzi la, ‘woate ŋu atsɔ míafe nuvɔ̃wo ake mí.’ (Kolosetɔwo 1:13, 14) Gake hafi míakpɔ tsɔtsɔke la, ehiã be míatrɔ dzime anukwaretɔe. Ehiã hã be míabɔbɔ mía ɖokui aɖe kuku na Yehowa be wòato Via fe tafevɔsa si dzi míexɔ se la dzi atsɔ míafe nuvɔ̃wo ake mí.—Yohanes I, 1:8, 9.
16. Nukae naa míete ŋu tsɔa dzitsinya nyui subɔa Mawui, eye vi kae dzitsinya nyui fe amesinɔnɔ ɖena?
16 Mawu abu mí be dzitsinya nyui le mía si. Dzitsinya fe fɔbuame ate ŋu ana wòanɔ bɔbɔe be mɔkpɔkpɔ nabu ɖe mí eye míasee le mía ɖokui me be viɖe aɖeke mele mía ŋu o. Gake to nuvɔ̃tsɔtsɔke si fe ɖoɖo Yehowa wɔ to tafea dzi me la, eʋu mɔ na mí lɔlɔ̃tɔe be míatsɔ dzitsinya nyui asubɔ ye togbɔ be míede blibo o hã. (Hebritɔwo 9:13, 14) Esia na wòva le bɔbɔe na mí be míafo nu na Yehowa faa. Eyata míate ŋu ado gbe ɖa nɛ dziɖeɖitɔe. (Hebritɔwo 4:14-16) Dzitsinya nyui si míana wòanɔ mía si la ana míakpɔ tomefafa, ana bubu nanɔ mía ŋu, eye wòana míakpɔ dzidzɔ.
17. Yayra kawo fe mɔnue ʋu ɖi na mí esi Yesu va ku ɖe mía ta?
17 Agbe mavɔ nɔnɔ le paradisonyigba dzi fe mɔkpɔkpɔ le mía si. Romatɔwo 6:23 gblɔ be: “Nuvɔ̃ la fe fetue nye ku.” Kpukpui ma ke gblɔ yi edzi be: “Ke Mawu fe amenuvevenunana la enye agbe mavɔ le Kristo Yesu, mía Afetɔ me.” Míedzro yayra siwo míakpɔ le anyigba dzi Paradiso si gbɔna me la me le agbalẽ sia fe Ta 3 lia me. (Nyaɖeɖefia 21:3, 4) Yayra gbogbo mawo siwo le ŋgɔ na mí, tsɔ kpe ɖe agbe mavɔ nɔnɔ le lãmesẽ deblibo me ŋu, la katã ava eme elabena Yesu ku ɖe mía ta. Gake hafi yayra mawo nasu mía si la, ehiã be míaɖee afia be míekpɔ ŋudzedze ɖe tafe fe nunanaa ŋu.
ALEKE NÀWƆ AÐE WÒ ŊUDZEDZEKPƆKPƆ AFIAE?
18. Nukata wòle be míada akpe na Yehowa ɖe tafe fe nunanaa ta?
18 Nukatae wòle be míada akpe geɖe na Yehowa ɖe tafea ta? Míenya be ne ame aɖe tsɔ efe ɣeyiɣi, ŋusẽ, alo ga geɖe sa vɔe tsɔ na nunana aɖe mí la, edzea mía ŋu vevie. Eléa dzi na mí ŋutɔ ne míekpɔe be lɔlɔ̃ vavã si le amea si na mí ye ʋãe wòtsɔ nunanaa na mí. Tafeae nye nunana si ŋu asixɔxɔ gãtɔ kekeake le, elabena nu gãtɔ kekeakee Mawu tsɔ sa vɔe hafi nunana ma te ŋu su mía si. Yohanes 3:16 gblɔ be: “Ale gbegbe Mawu lɔ̃a xexeame bena, wòtsɔ ye ŋutɔ fe Tenuvi hena.” Tafeae nye alesi gbegbe Yehowa lɔ̃ míi la fe kpeɖodzi gãtɔ kekeake. Egaɖo kpe alesi gbegbe Yesu hã lɔ̃ míi dzi na mí, elabena elɔ̃ faa tsɔ efe agbe na ɖe mía ta. (Yohanes 15:13) Eyata ele be tafe fe nunanaa nana míaka ɖe edzi bliboe be Yehowa kple Via siaa lɔ̃ mía dometɔ ɖesiaɖe vevie.—Galatiatɔwo 2:20.
19, 20. Mɔ kawo dzie nàto aɖee afia be yekpɔ ŋudzedze ɖe Mawu fe nunana si nye tafea ŋu?
19 Ke aleke nàwɔ aɖee afia be èkpɔa ŋudzedze ɖe Mawu fe nunana si nye tafea ŋu? Gbã la, ele be nàsrɔ̃ nu geɖe wu tso Yehowa, amesi nye Nunala Gãtɔ ŋu. (Yohanes 17:3) Biblia-nusɔsrɔ̃ si nàwɔ to agbalẽ sia dzi la ana nàsrɔ̃ nu geɖe tso eyama ŋu. Ne wò sidzedze Yehowa le dzidzim ɖe edzi la, ekema lɔlɔ̃ si le asiwò na eyama hã ade to ɖe edzi wu. Azɔ lɔlɔ̃ ma aʋã wò nàdi be yeawɔ nusi dzea eŋu.—Yohanes I, 5:3.
20 Ðe Yesu fe tafevɔsaa dzixɔxɔse fia. Wogblɔ le Yesu ŋu be: “Amesi xɔa Via dzi sena la, agbe mavɔ le esi.” (Yohanes 3:36) Aleke míawɔ aɖee afia be míexɔ Yesu dzi se? Menye egbɔgblɔ kple nu be míexɔ edzi se koe nye nyaa o. Yakobo 2:26 gblɔ be: “Xɔse dɔwɔwɔ manɔŋui . . . nye nu kuku.” Nyatefee, “dɔwɔwɔ,” si nye míafe nuwɔnawo, dzie míato aɖo kpe edzi vavã be xɔse le mía si. Mɔ siwo dzi míato aɖee afia be míexɔ Yesu dzi se dometɔ ɖekae nye be míawɔ nusianu si míate ŋui asrɔ̃ eyama, menye le nufofo me ko o ke le míafe nuwɔnawo hã me.—Yohanes 13:15.
21, 22. (a) Nukata wòle be míade Afetɔ fe Fiẽnuɖuɖu fe azã la ɖufe fe sia fe? (b) Nuka mee woaɖe le Ta 6 lia kple 7 lia me?
21 De Afetɔ fe Fiẽnuɖuɖu fe azã si woɖuna fe sia fe la. Le Nisan 14, fe 33 M.Ŋ. fe fiẽ me la, Yesu ɖo azã tɔxɛ aɖe anyi si Biblia yɔ be ‘Afetɔ fe Fiẽnuɖuɖu la.’ (Korintotɔwo I, 11: 20; Mateo 26:26-28) Wogayɔa azã sia be Kristo fe ku fe Ŋkuɖodzizã. Yesu ɖo azã sia anyi be wòakpe ɖe efe apostolowo kple Kristotɔ vavã siwo katã ava ɖe wo yome ŋu be woaɖo ŋku edzi be to yefe ku abe ame deblibo ene dzi la, yetsɔ yefe luʋɔ, alo agbe, na tafee ɖe wo ta. Yesu de se ku ɖe azã sia ŋu be: “Minɔ esia wɔwɔ dzi hena ŋkuɖoɖo dzinye.” (Luka 22:19, NW) Ŋkuɖodzizã la ɖuɖu ɖoa ŋku lɔlɔ̃ gã si Yehowa kple Yesu ɖe fia le tafea tsɔtsɔna me dzi na mí. Míate ŋu aɖee afia be míekpɔa ŋudzedze ɖe tafea ŋu ne míedea Yesu fe ku fe Ŋkuɖodzia fe sia fe. *
22 Nyatefee wònye be tafe si Yehowa tsɔ na mí la nye nunana si xɔ asi ale gbegbe. (Korintotɔwo II, 9:14, 15) Nunana vevi sia ate ŋu aɖe vi na amesiwo ku la kura gɔ̃ hã. Ta 6 lia kple 7 lia aɖe alesi wòaɖe vi na woe me.
^ mm. 21 Ne èdi nyatakaka geɖe ku ɖe gɔmesese si le Afetɔ fe Fiẽnuɖuɖua ŋu la, ke kpɔ Megbenyawo, le axa 206-8.

robotstxt: allowed

filter: keep


text:
Nu Kae Nye Ðeɖekpɔkpɔ?
Ale si Biblia ɖo eŋui
Biblia-ŋlɔlawo zã nya siwo nye “ɖe,” “ɖeɖekpɔkpɔ,” “xɔxɔ” kple “xɔname” ɣeaɖewoɣi wòfiaa ale si woaɖe ame aɖe tso afɔku alo tsɔtsrɔ̃ me. (2 Mose 14:13, 14; Dɔwɔwɔwo 27:20) Gake zi geɖe la, nya siawo fiaa ameɖeɖe tso nu vɔ̃ si me. (Mateo 1:21) Esi wònye nu vɔ̃ gbɔe ku tso ta la, agbe mavɔ nɔnɔ fe mɔkpɔkpɔ le ame siwo woɖe tso nu vɔ̃ me la si.
Aleke nàwɔ akpɔ ɖeɖe?
Ne èdi be yeakpɔ ɖeɖe la, ele be nàxɔ Yesu dzi se eye nàɖe xɔse sia fia to efe sewo dzi wɔwɔ me.
Biblia ɖee fia be ele be nàwɔ dɔ alo nàɖe afɔ siwo ɖee fia be nènye toɖola atsɔ aɖee fia be wò xɔse le agbe. (Yakobo 2:24, 26) Ke hã esia mefia be àte ŋu akpɔ xɔxɔ to wò agbagbadzedzewo me o. “Mawu fe nunanae” wònye to efe “amenuveve” me.—Efesotɔwo 2:8, 9.
Ðe ɖeɖekpɔkpɔ ate ŋu age le asiwòa?
Ɛ̃. Abe ale si ame si tsi lé eye woɖee ate ŋu agadze tsia me alo adzo dze eme ene la, ne woɖe ame aɖe tso nu vɔ̃ me gake meyi edzi lé xɔse la me ɖe asi o la, ɖeɖekpɔkpɔ sia ata ŋu age le esi. Esia tae Biblia xlɔ̃ nu Kristotɔ siwo woɖe la be ‘woaʋli sesĩe hena xɔse’ la. (Yuda 3) Egaxlɔ̃ ame siwo woɖe la be: “Miyi edzi miatsɔ vɔvɔ̃ kple dzodzo nyanyanya anɔ miafe ɖeɖekpɔkpɔ ŋuti dɔ la wɔm.”—Filipitɔwo 2:12.
Ame kae nye Xɔla alo Ðela la, Mawue loo alo Yesu yea?
Biblia gblɔ be Mawu koŋ gbɔe ɖeɖekpɔkpɔ tsona, eye wòyɔe zi geɖe be “xɔnametɔ” alo “Xɔla.” (1 Samuel 10:19; Yesaya 43:11; Tito 2:10; Yuda 25) Gakpe ɖe eŋu la, Mawu to ŋutsu geɖewo dzi ɖe blema Israel-dukɔa, eye woyɔ woawo hã le Biblia me be “xɔnametɔwo.” (Nehemiya 9:27; Ʋɔnudrɔ̃lawo 3:9, 15; 2 Fiawo 13:5) * Nenema ke esi wònye be Yesu Kristo fe tafevɔsa dzie Mawu ato aɖe amegbetɔfomea ta la, woyɔ Yesu le Biblia me be “Ðela.”—Dɔwɔwɔwo 5:31; Tito 1:4. *
Ame sia amee akpɔ ɖeɖea?
Ao, ame aɖewo ya makpɔ ɖeɖe o. (2 Tesalonikatɔwo 1:9) Esi wobia Yesu be, “Ame ʋɛ aɖewo koe akpɔ ɖeɖea?” la, eɖo eŋu na wo be: “Miʋli sesĩe be miato agbo xaxɛ la nu age ɖe eme, elabena mele egblɔm na mi be: Ame geɖewo adi be yewoage ɖe eme, ke womate ŋui o.”—Luka 13:23, 24.
Susu totro siwo le amewo si be woaɖe amegbetɔwo katã
Susu totro: Nya si 1 Korintotɔwo 15:22 gblɔ be “woagbɔ agbe wo katã hã le Kristo me” la fia be woaɖe amegbetɔwo katã.
Nyatefea: Tsitretsitsi ŋue wonɔ nu fom tsoe hafi gblɔ nya sia. (1 Korintotɔwo 15:12, 13, 20, 21, 35) Eya ta nu si ko nya si wogblɔ be “woagbɔ agbe wo katã hã le Kristo me” fia lae nye be ame siwo katã woagbe agbe la axɔ yayra sia to Yesu Kristo dzi.
Susu totro: Nya si Tito 2:
Nyatefea: Helagbe me nya si gɔme woɖe be “amewo katã” agate ŋu afia “amewo katã fomevi.” * Eya ta Tito 2:
Susu totro: Nya si 2 Petro 3:9 gblɔ be Mawu “medi be ame aɖeke natsrɔ̃ o” la fia be woaɖe amegbetɔwo katã.
Nyatefea: Mawu di be amewo nakpɔ ɖeɖe, gake mezinɛ ɖe amewo dzi be woakpɔ ɖeɖe o. Nu siwo ayi edzi le efe ‘ʋɔnudɔdrɔ̃ fe ŋkeke la’ dzi dometɔ ɖekae nye be woatsrɔ̃ “ame mavɔ̃mawuwo.”
^ mm. 3 Biblia gblɔna be ‘woɖe’ ame aɖe togbɔ be efe ɖeɖekpɔkpɔ tso nu vɔ̃ kple ku si me ŋutɔŋutɔ le ŋgɔ gbɔna le etsɔme gɔ̃ hã.
^ mm. 10 Woɖe nya si gɔme woɖe be “xɔnametɔ” alo “xɔla” siwo dze le mawunyakpukpui siwo woyɔ le afi sia me la gɔme le Biblia aɖewo me be “ametakpɔla,” “ɖela,” “kalẽtɔ,” “kplɔla,” alo “ame aɖe” gɔ̃ hã. Ke hã le Biblia gbãtɔ si woŋlɔ ɖe Hebrigbe me me la, wozã nya siawo siwo wozã na amegbetɔ siwo nye xɔnametɔwo la ke na Yehowa Mawu ne wole nu fom tso eŋu abe Xɔla ene.
^ mm. 10 Woɖe ŋkɔ Yesu tso Hebrigbe me ŋkɔ Yehoh·suʹaʽ me, eye ŋkɔ sia gɔmee nye “Yehowae Nye Xɔname.”
^ mm. 17 Kpɔ agbalẽ si nye Vine’s Complete Expository Dictionary of Old and New Testament Words. Helagbe me nya ma ke dze le Mateo 5:
Srɔ̃ Nu Geɖe Wu
GBETAKPƆXƆ
Nu Si Tae Wòhiã Be Woaɖe Mí
Ðe Mawu si lɔ̃ mí la ade agbenɔnɔ tegbee fe didi mía me eye maɖe mɔ be didi ma nava eme na mí oa?
NYA SIWO AMEWO BIANA EDZIEDZI
Ðe Yehowa Ðasefowo Susunɛ Be Yewo Koe Akpɔ Ðeɖea?
Biblia gblɔ ame siwo akpɔ ɖeɖe na mí.


text:
Ke Ne Wofonɛ Ðe Nunye Be Makpɔ Gome Le Gbɔdɔdɔ Me Ðe?
Àbia ɖokuiwò be, “Ðe manyo be nye hã mawɔe oa?” “Ðe ame sia ame mele ewɔm oa?”
Tɔ sẽe nàbu eŋu kpɔ!
Nyatefenya: Menye ame sia amee le ewɔm o.
Ðewohĩ èxlẽe le afi aɖe kpɔ be ahiãvi le sɔhɛ geɖewo si fifia. Le kpɔɖeŋu me, numekuku aɖe si wowɔ le Amerika ɖee fia be sɔhɛ 2 le 3 ɖe sia ɖe me dzea ahiã hedɔna hafi wua sekɛndrisuku (lycée) nu. Gake esia fia hã be ame 1 le 3 ɖe sia ɖe me ya medzea ahiã o; ne èbu eŋu kpɔ la, ame gbogbo aɖee nye ema!
Ke ame siwo kpɔa gome le eme ya ɖe? Numekuku ɖee fia be nu siwo gbɔna la dometɔ aɖe va dzɔna ɖe sɔhɛ siwo dze ahiã hedɔ la dzi godoo.
Woxaa nu. Sɔhɛ siwo meɖe wo nɔewo o gake dɔ la dometɔ akpa gãtɔ gblɔ emegbe be nu si yewowɔ la va ve yewo vevie.
Womegakana ɖe wo nɔewo dzi o. Ne wodɔ vɔ la, ame eveawo dometɔ ɖe sia ɖe va nɔa eɖokui biam be: ‘Ame bubu ka gbɔe wògadɔ?’
Wotɔtɔna. Nyɔnuviwo dina be yewoadze ahiã ŋutsu si alé be na yewo, ke menye esi azã yewo vɔ ko aɖe asi le yewo ŋu o. Ŋutsuvi geɖewo megava lɔ̃a nyɔnuvi siwo ɖe mɔ wodɔ kpli wo la fe nya gbɔ o.
Nya vevitɔ: Wò ŋutilã xɔ asi ŋutɔ eya ta mègatsɔe da kaɖigbegbe o. Ðee fia be yeléa dzidzenu dzɔdzɔewo me ɖe asi to ale si nàwɔ ɖe se si Mawu de ku ɖe gbɔdɔdɔ do ŋgɔ na srɔ̃ɖeɖe ŋu dzi me. Ekema ne èva ɖe srɔ̃ emegbe la, àte ŋu akpɔ gome le gbɔdɔdɔ me faa. Àse vivi nɛ bliboe. Àvo tso dzimaɖitsitsi, nuxaxa kple dediemanɔmanɔ siwo nye gbɔdɔdɔ do ŋgɔ na srɔ̃ɖeɖe me tsonuwo me.—Lododowo 7:22, 23; 1 Korintotɔwo 7:3.
Srɔ̃ Nu Geɖe Wu
SƆHƐWO
Young People Ask (Les jeunes s’interrogent), Volume 2
Nya siwo me wodzro le agbalẽ sia me la dometɔ aɖewoe nye suku, modzakaɖeɖe, hatiwo, dzilawo, agbemetɔtrɔwo, wò seselelãmewo, ale si ŋutsuvi kple nyɔnuvi awɔ nu kple wo nɔewo.


text:
13 Mina miafe nɔvilɔlɔ̃ nayi edzi ɖaa.+2 Migaŋlɔ amedzrowɔwɔ be o,+ elabena to esia me ame aɖewo wɔ amedzro na mawudɔlawo, evɔ woawo ŋutɔwo menya o.+3 Minɔ ŋku ɖom ame siwo le gaxɔ me la dzi+ abe ɖe miawo hã miele gaxɔ me kpli wo ene,+ kple ame siwo wole fu wɔmee, esi miawo ŋutɔwo hã miele ŋutilã me ta.*4 Mina bubu nanɔ srɔ̃ɖeɖe ŋu le amewo katã dome, eye woagafo ɖi srɔ̃ɖeba la o,+ elabena Mawu adrɔ̃ ʋɔnu ame siwo foa wo ɖokui ɖe gbɔdɔdɔ manɔsenu* me kple ahasiwɔlawo.+5 Mina miafe agbenɔnɔ navo tso galɔlɔ̃ me,+ eye nu siwo le mia si fifia la nadze mia ŋu.+ Elabena egblɔ be: “Nyemaɖe asi le ŋuwò akpɔ o, eye nyemagblẽ wò ɖi hã akpɔ o.”+6 Ale be dzi naɖo mía fo bliboe míagblɔ be: “Yehowa* ye nye nye kpeɖeŋutɔ; nyemavɔ̃ o. Nu kae amegbetɔ ate ŋu awɔm?”+7 Miɖo ŋku ame siwo le ŋgɔ xɔm le mia dome la dzi,+ ame siwo gblɔ Mawu fe nya la na mi, eye esi miele nu siwo do tso wofe agbenɔnɔ me ŋu bum la, misrɔ̃ wofe xɔse.+8 Ame si Yesu Kristo nye la kee wònye etsɔ kple egbe, yi ɖe mavɔmavɔ me.9 Migana nufiafia manyatalenu vovovowo nakplɔ mi atrae o, elabena enyo be woatsɔ amenuveve ali ke dzi la, ke menye nuɖuɖu,* siwo meɖea vi aɖeke na ame siwo tsɔe ɖo nɔfe vevitɔ la o.+10 Vɔsamlekpui aɖe le mía si, si ame siwo wɔa subɔsubɔdɔ kɔkɔe le agbadɔa me la mekpɔ mɔ aɖu edzi nu o.+11 Elabena wotɔa dzo nuvɔ̃vɔsalã siwo fe ʋu nunɔlagã la tsɔna yia kɔkɔefea la fe lã bliboa le asaɖa la godo.+12 Esia tae Yesu hã kpe fu le dua fe agbo la godo ɖo,+ ale be wòatsɔ eya ŋutɔ fe ʋu akɔ dukɔ la ŋu.+13 Eya ta mina míayi egbɔ le asaɖa la godo, ne woado ŋukpe mí abe ale si wodo ŋukpe eya hã ene,+14 elabena du aɖeke mele mía si le afi sia si anɔ anyi ɖaa o, ke boŋ míele esi gbɔna la dim vevie.+15 Mina míato eya amea dzi atsɔ kafukafuvɔsa anɔ Mawu nam ɣesiaɣi,+ si nye míafe nuyi+ si míetsɔ ʋua efe ŋkɔ me le dutofo la fe kutsetse.+16 Eye migaŋlɔ nyuiwɔwɔ kple nunana amewo hã be o,+ elabena nenem vɔsa siawo dzea Mawu ŋu ŋutɔ.+17 Miɖo to ame siwo le ŋgɔ xɔm le mia dome la,+ eye mibɔbɔ mia ɖokui na wo,+ elabena wole mia* ŋu dzɔm, abe ame siwo ana akɔnta ene,+ ne woawɔ esia kple dzidzɔ, eye menye kple hũɖeɖe o, elabena esia agblẽ nu le mia ŋu.18 Minɔ gbedodoɖa dzi ɖe mía ta, elabena míeka ɖe edzi be dzitsinya nyui le mía si, elabena míedina be míaɖi anukware le nuwo katã me.+19 Ke mele dzi dem fo na mi vevie be mianɔ gbe dom ɖa, ale be woaɖe asi le ŋunye na mi kpuie.20 Ŋutifafa fe Mawu, ame si fɔ alẽawo fe kplɔla gã,+ si nye mía Afetɔ Yesu, tso ame kukuwo dome hekpe ɖe nubabla mavɔ fe ʋu la ŋu la,21 natsɔ nu nyui sia nu nyui adzra mi ɖo, be miawɔ efe lɔlɔ̃nu, eye wòawɔ nu si dze eŋu la le mía me to Yesu Kristo dzi, ame si tɔ nanye ŋutikɔkɔe tso mavɔ me yi mavɔ me. Amen.22 Ke mele nu xlɔ̃m mi, nɔviwo, be mialɔ̃ faa axɔ dzidefonamenya sia, elabena le nyatefe me la, agbalẽ kpui aɖe koe meŋlɔ na mi.23 Medi be mianyae be woɖe asi le mía nɔvi Timoteo ŋu. Ne eva ɖo kaba la, nye kplii míava kpɔ mi ɖa.24 Mido gbe na ame siwo katã le ŋgɔ xɔm le mia dome kple ame kɔkɔewo katã nam. Ame siwo le Italia+ la do gbe na mi.25 Mawu fe amenuveve nanɔ kpli mi katã.
Etenuŋɔŋlɔ
^ Agate ŋu afia, “abe ɖe miawo ŋutɔwo hã miele fu kpem kpli wo ene.”


text: Na henɔ la. David fe ha.19 Dzifowo le Mawu fe ŋutikɔkɔe ɖem fia;+Eye dziŋgɔli le gbefã ɖem efe asinudɔwɔwɔ.+2 Tso ŋkeke yi ŋkeke wotoa nya,Eye tso zã yi zã woɖea sidzedze ɖe go.3 Nufofo aɖeke meɖina o, eye nya aɖeke hã medona o;Womesea gbe aɖeke le wo nu o.4 Gake wo ŋkɔ ɖina le* anyigba blibo la dzi,Eye wofe nyawo de anyigba fe mlɔenu ke.+Etu agbadɔ ɖe dzifo na ɣe;5 Ele abe ŋugbetɔsrɔ̃ si do tso efe xɔ me gbɔna ene;Etsoa aseye abe kalẽtɔ si le du fum le efe mɔ dzi ene.6 Edzèna tso dzifo fe go si me,Eye wòzɔna godoo yia efe go kemɛ me,+Naneke meɣlana ɖe efe dzoxɔxɔ o.7 Yehowa fe se de blibo,+ enana ŋusẽ gaɖoa ame ŋu.*+Yehowa fe ŋkuɖodzinya le etefe,+ enana bometsila dzea nunya.+8 Yehowa fe ɖoɖowo dzɔ, wodoa dzidzɔ na dzi;+Yehowa fe sedede dza, enana ŋku dzi kɔna.+9 Yehowa vɔvɔ̃+ dza, eye wònɔa anyi ɖaa.Yehowa fe afiatsotsowo le etefe, wo katã wodzɔ.+10 Asixɔxɔ le wo ŋu wu sika,Wu sika nyuitɔ geɖe;+Eye wovivina wu anyitsi,+ wu anyitsi si le tsyɔtsyɔm tso anyixe me.11 Woawoe wotsɔ xlɔ̃ nu wò subɔla;+Fetu gã le wo me léle ɖe asi me.+12 Ame kae ate ŋu akpɔ eya ŋutɔ fe vodadawo adze sii?+Tsɔ nye nu vɔ̃ siwo mewɔ le manyamanya me la kem.13 Na wò subɔla nàfo asa na ɖokuiŋudzedze;+Mègana wòakpɔ ŋusẽ ɖe dzinye o.+Ekema manɔ blibo,+Eye vodada gãwo* fe fɔɖiɖi manɔ ŋunye o.14 Na nye numenyawo kple nye dzimesusuwoNadze ŋuwò,+ Oo Yehowa, nye Agakpe+ kple nye Xɔnametɔ.+


text:
BIBLIA LE AMEWO ƑE AGBENƆNƆ TRƆM
Nye Dzi Nɔ Veve Sem Eye Menye Ŋutasẽnuwɔla
ƑE SI ME WODZII: 1974
DUKƆ SI ME WÒTSO: MEXICO
AME SI WÒNYE TSÃ: ENYE ŊUTASẼNUWƆLA LE EƑE ÐEKAKPUIME EYE WÒNYE GBEVUVI KƆDALA
NYE ŊUTINYA:
Wodzim le Ciudad Mante. Enye nuto dzeani aɖe si le Mexico dukɔa fe akpa si woyɔna be Tamaulipas. Afi ma tɔwo wɔa ame eye wonyoa dɔme hã. Gake nublanuitɔe la, nu vlo wɔhawo fe nuwɔna wɔe be afɔku le afi ma nɔnɔ me.
Mí ŋutsuvi ene ye wodzi, eye nyee nye evelia. Dzinyelawo na wode mawutsi ta nam le Katoliko-haa me, eye emegbe la, mezu ha la fe hadziha me tɔ. Medi be madze Mawu ŋu le esi mevɔ̃na vevie be adrɔ̃ ʋɔnum ahatsɔm ade dzo mavɔ me be manɔ fu kpem tegbee ta.
Esi mexɔ fe atɔ̃ la, fofonye gblẽ mí ɖi. Esia na melé blanui vevie eye mese le ɖokuinye me be nane bu nam. Míelɔ̃ mía fofo ŋutɔ, eya ta nyemete ŋu se nu si tae wògblẽ mí ɖi la gɔme o. Eva hiã be mía dada nayi aɖawɔ dɔ gafofo geɖe be wòate ŋu akpɔ mí ŋutsuvi eneawo dzi.
Esi mía dada menɔa afe me o ta la, ɣeaɖewoɣi la, nyemeyia suku o, ke metsia kpɔdome ale be maɖabɔ ha kple ɖevi bubuwo. Wofia nya fafãwo gbɔgblɔm, eye wofia sigaretnono, fififi kple kɔdadam. Esi medina be makpe ame sia ame dzi ta la, mesrɔ̃ kɔdada si woyɔna be boxing, kametete, karat, lãnuwo zazã kple tudada. Meva zu ɖekakpui ŋutasẽnuwɔla. Zi geɖe la, mekpɔa gome le dzre siwo me tudada yia edzi le la me, eye edzɔ enuenu be mexɔ abi eye ʋu gba blem meku fenyi le kpɔdomee. Aleke gbegbe esia doa nuxaxa na nɔnyee nye esi ne eva kpɔm le nɔnɔme ma me eye wòle be wòakɔm kpatakpata ayi kɔdzi!
Esi mexɔ fe 16 la, Jorge, si mía kplii míenye xɔlɔ̃wo le ɖevime la va srã mí kpɔ le afe me. Egblɔ na mí be Yehowa Ðasefoe yenye eye yedi be yeagblɔ gbedeasi vevi aɖe na mí. Efo nu tso efe dzixɔsewo ŋu, eye wòzã Biblia tsɔ ɖe wo me. Ɣemaɣi la, nyemexlẽ Biblia kpɔ o, eye dzi dzɔm ŋutɔ be meva nya Mawu fe ŋkɔ kple efe tameɖoɖowo. Jorge gblɔ be yedi be yeava nɔ Biblia srɔ̃m kpli mí, eye míelɔ̃.
ALE SI BIBLIA TRƆ NYE AGBENƆNƆ:
Esi meva nyae be nufiafia si nye be Mawu wɔa fu amewo le dzo mavɔ me la menye Biblia fe nufiafia o la, nye dzi dze eme ŋutɔ. (Psalmo 146:4; Nyagblɔla 9:5) Esi gɔmesese sia nya su asinye ko la, ŋɔdzi megaléam le Mawu ŋu abe tsã ene o. Ke boŋ mekpɔnɛ be enye Fofo lɔ̃ame si di be eme nanyo na viawo.
Esi meyi Biblia-sɔsrɔ̃a dzi la, meva kpɔe be ehiã be matrɔ nye nɔnɔme. Ehiã be masrɔ̃ ɖokuibɔbɔ eye madzudzɔ ŋutasẽnuwɔwɔ. Aɖaŋuɖoɖo si dze le 1 Korintotɔwo 15:33 la kpe ɖe ŋunye. Afi ma gblɔ be: “Hadede vɔ̃wo gblẽa nɔnɔme nyuiwo.” Mekpɔe be, ne medi be matrɔ nye nɔnɔme la, ke ehiã be madzudzɔ hadede kple ame siwo kpɔa ŋusẽ gbegblẽ ɖe dzinye. Eya ta metso kadodo kple xɔ̃nye tsãtɔawo eye medze xɔlɔ̃wo le nyatefe Kristotɔwo fe hamea me—wonye ame siwo tsɔa Biblia fe mɔfiamewo kpɔa wofe masɔmasɔwo gbɔ, ke menye to kɔdada kple ŋutasẽnuwɔwɔ me o.
Biblia me nya bubu si wɔ dɔ ɖe dzinye vevie ye nye esi dze le Romatɔwo 12:17-19. Afi ma gblɔ be: “Migaɖo vɔ̃ vɔ̃ tefe na ame aɖeke o. . . . Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me. . . . Migabia hlɔ̃ na mia ɖokuiwo o, . . . elabena woŋlɔ ɖi be: ‘“Tɔnyee nye hlɔ̃biabia; nye la, maɖo etefe,” Yehowa ye gblɔe.’” Meva se egɔme be Yehowa ŋutɔ nya ale si wòaɖe nu madzɔmadzɔ wɔwɔ ɖa le eya ŋutɔ fe ɣeyiɣi dzi. Vivivi la, meva dzudzɔ adãwɔwɔ.
Nyemaŋlɔ nu si dzɔ gbe ɖeka fiẽ esi metrɔ yina afe me la be gbeɖe o. Ðekakpuiwo fe gbevuha aɖe si me tɔwo menyina kple gbevuha si me menɔ tsã o la va dze dzinye, eye wofe ŋgɔnɔlaa tu kɔ dzime nam sesĩe hedo ɣli gblɔ be, “Ʋli ɖokuiwò ta!” Enumake medo gbe kpui aɖe ɖa na Yehowa hebiae be wòakpe ɖe ŋunye mado dzi le amedzidzedzea me. Togbɔ be edzrom vevie be matu nu kpli wo hã, mete ŋu ɖu ɖokuinye dzi hedzo le wo gbɔ. Le ŋufɔke la, meva do go wofe ŋgɔnɔlaa ɖeɖe. Dzi kum, eye medi be maɖo etefe nɛ, gake megado gbe ɖa na Yehowa ake be wòakpe ɖe ŋunye maɖu ɖokuinye dzi. Ewɔ nuku nam be ɖekakpuia zɔ tẽe va gbɔnye hegblɔ nam be: “Meɖe kuku, tsɔ nu si mewɔ ɖe ŋuwò etsɔ zã me la kem. Nyatefeae nye be, medi be manɔ abe wò ene. Medi be masrɔ̃ Biblia.” Aleke gbegbe dzi dzɔmee nye esi be mete ŋu ɖu nye dzikua dzi! Esia wɔe be eya hã dze Biblia-sɔsrɔ̃ gɔme.
Nublanuitɔe la, nye fometɔ susɔeawo dzudzɔ Biblia-sɔsrɔ̃ ɣemaɣi. Ke hã, meɖoe kplikpaa be mayi nye Biblia-sɔsrɔ̃a dzi eye nyemaɖe mɔ ame aɖeke alo naneke naxe mɔ nam o. Menyae be hadede kple Mawu fe amewo edziedzi aɖe vevesese ɖa le dzi dzi nam eye fome si tɔgbi dim menɔ la asu asinye. Meyi nye nusɔsrɔ̃a dzi, eye le fe 1991 me la, mexɔ nyɔnyrɔ zu Yehowa Ðasefo.
VIÐE SIWO MEKPƆ:
Tsã la, nye dzi sea veve, medina be makpɔ ŋusẽ ɖe ame bubuwo dzi, eye mewɔa ŋutasẽnu hã. Gake Mawu fe Nyaa kpe ɖe ŋunye metrɔ keŋkeŋ. Fifia, metsɔa ŋutifafa gbedeasi si le Biblia me la yina na ame sia ame si alɔ̃ be yeasee. Mɔnukpɔkpɔ gã aɖee wònye nam be metsɔ nya nyui gbɔgblɔdɔa wɔ nye agbemedɔe fe 23 ye nye esia.
Metsɔ ɖokuinye na faa kpe asi ɖe dɔ ŋu le Yehowa Ðasefowo fe alɔdzedɔwɔfe si le Mexico hena ɣeyiɣi aɖe. Esi menɔ dɔ wɔm le afi ma la, medo go Kristotɔ ɖetugbui zazɛ̃ aɖe si ŋkɔe nye Claudia, eye míeɖe mía nɔewo le fe 1999 me. Medaa akpe na Yehowa be wòyram mekpɔ kpeɖeŋutɔ wɔnutefe sia!
Nye kple srɔ̃nye míekpe asi ɖe Mexico Tokunɔgbedolawo fe hame aɖe ŋu henɔ kpekpem ɖe tokunɔwo ŋu be woasrɔ̃ nu tso Yehowa ŋu. Emegbe, míafe habɔbɔa bia tso mía si be míaʋu ayi Belize aɖafia Biblia amewo le dukɔ ma me. Togbɔ be nu geɖe mele mía si le afi sia o hã la, nu sia nu si míehiã be míakpɔ dzidzɔ la le mía si. Mímalɔ̃ gbeɖe be míaɖɔ li esia kple nu bubu aɖeke o.
Mlɔeba, nɔnye gava dze Biblia-sɔsrɔ̃ gɔme heva xɔ nyɔnyrɔ. Fonye hã wɔe nenema ke, eye srɔ̃a kple wo viwo hã zu Yehowa Ðasefowo fifia. Ame siwo mede ha kplii tsã, siwo megblɔ Fiaɖufe ŋuti nya nyuia na la dometɔ geɖe hã le Yehowa subɔm fifia.
Nublanuitɔe la, nye fometɔ aɖewo ya ku le esi womedzudzɔ ŋutasẽnuwɔwɔ o ta. Ne ɖe mekpɔtɔ nɔ agbe ma dzi la, anye ne nye hã meku abe woawo ke ene. Medaa akpe na Yehowa be ehem ɖe eɖokui kple esubɔla siwo tsɔ dzigbɔɖi kple dɔmenyonyo fiam be matsɔ Biblia fe mɔfiamewo awɔ dɔe le nye agbenɔnɔ me la ŋu.


text:
NU SI AKPE ÐE ƑOMEWO ŊU | SRƆ̃TƆWO
Ale Si Miaɖo Dze Tso Kuxiwo Ŋu
KUXIA
Ne wò kple srɔ̃wò miele dze ɖom tso kuxi aɖe ŋu la, ɖe nyaa gagblẽna ɖe edzi wu ale si miedze egɔmea? Ne nenemae la, ke miate ŋu awɔ nane tso nɔnɔmea ŋu. Gbã la, nu ʋɛ aɖewo li siwo wòle be nànya tso vovototo si le ale si ŋutsuwo kple nyɔnuwo ɖoa dzee dome ŋu. *
NU SI WÒLE BE NÀNYA
Zi geɖe la, nyɔnuwo dina be yewoafo nu tso kuxi aɖe ŋu gbã hafi ase egbɔkpɔnua. Le nyatefe me la, ɣeaɖewoɣi la nufofo tso kuxia ŋu koe nye egbɔkpɔnu.
Nyɔnu aɖe si ŋkɔe nye Sirppa * gblɔ be: “Nye dzi dzea eme ne mefo nu tso kuxi aɖe ŋu eye mekpɔe be srɔ̃nye se nu gɔme nam. Ne menya fo nu tso eŋuti vɔ ko la, zi geɖe la, mevona le ɖokuinye me le miniti ʋɛ aɖewo ko megbe.”
Nyɔnu aɖe si ŋkɔe nye Ae-Jin gblɔ be: “Nyemetea ŋu ɖea susu ɖa le kuxia ŋu ne nyemeɖe ale si tututu mele sesem le ɖokuinye me la me na srɔ̃nye o. Ne mefo nu tso eŋu vɔ la, megaɖea fu nam o.”
Nyɔnu aɖe si ŋkɔe nye Lurdes gblɔ be: “Nufofo tso kuxia ŋu nana nye ŋutɔ mekpɔa nu vovovo siwo gbɔ kuxia tso.”
Ŋutsuwo dia kuxiwo gbɔ kpɔnu. Susu le eme elabena kuxiwo gbɔ kpɔkpɔ nana ŋutsu sena le eɖokui me be yenye ŋutsu vavã. Ne ŋutsu gblɔ nu si akpɔ kuxi aɖe gbɔ la, enye eɖeɖe fia srɔ̃a be ate ŋu aɖo ŋu ɖe ye ŋu hena kpekpeɖeŋu. Eya ta srɔ̃ŋutsuwo tɔtɔna ne wo srɔ̃wo mexɔ wofe susu si wodo ɖa le kuxi aɖe gbɔ kpɔkpɔ ŋu enumake o. Srɔ̃ŋutsu si ŋkɔe nye Kirk gblɔ be: “Nyemese susu si ta nàfo nu tso kuxi aɖe ŋu evɔ màdi be yease egbɔkpɔnu o.”
Agbalẽ si nye Mɔfiame Adre Siwo Nana Srɔ̃ɖeɖe Dzea Edzi (si le Eŋlisigbe me) gblɔ be: “Ele be nàse nu si gblɔm wòle gɔme hafi aɖo aɖaŋu. Ele be nàna srɔ̃wòa nakpɔe be yese kuxia gɔme nɛ bliboe, yese veve ɖe enu hafi nàgblɔ egbɔkpɔnua. Zi geɖe la, menye nu si akpɔ kuxia gbɔ dimee srɔ̃wò le o, ɖeko wòdi be nàɖo to nyuie ase nyaa na ye.”
NU SI NÀTE ŊU AWƆ
Na Srɔ̃ŋutsuwo: Srɔ̃ ale si nàɖo to veveseɖeamenutɔe. Srɔ̃ŋutsu si ŋkɔe nye Tomás gblɔ be: “Ɣeaɖewoɣi ne meɖo to srɔ̃nye vɔ la, megblɔna na ɖokuinye be, ‘Esia mekpɔ nya aɖeke gbɔ o ɖe.’ Ke hã, zi geɖe la, ɖeko wòdi be maɖo to ase nyaa na ye.” Srɔ̃ŋutsu aɖe hã si ŋkɔe nye Stephen lɔ̃ ɖe nya sia dzi. Egblɔ be, “Meɖea mɔ be srɔ̃nye nafo nu faa nyaa maxɔmaxɔ le enu. Zi geɖe la, ne egblɔ nya bliboa vɔ ko la egblɔna nam be yefe dzi dze eme azɔ.”
Te esia kpɔ: Ne wò kple srɔ̃wò miegale dze ɖom tso kuxi aɖe ŋu la, ɖu ɖokuiwò dzi be nàgaɖo aɖaŋu ne mebiae tso asiwò o. Ne srɔ̃wò le nu fom la, nɔ efe ŋkume kpɔm eye nàlé to ɖe nya siwo gblɔm wòle la ŋu nyuie. Nɔ ta lɔ̃m ɖe nyaa dzi. Gbugbɔ gblɔ nya veviawo nàtsɔ aɖee afia be yese nyaa gɔme. Srɔ̃ŋutsu si ŋkɔe nye Charles gblɔ be: “Ɣeaɖewoɣi la, ɖeko srɔ̃nye di be yeakpɔe be mese nyaa gɔme na ye eye mewɔ ɖeka kpli ye.”—Biblia fe mɔfiame: Yakobo 1:19.
Na Srɔ̃nyɔnuwo: Gblɔ nu si tututu dim nèle. Srɔ̃nyɔnu si ŋkɔe nye Eleni gblɔ be: “Míekpɔa mɔ be mía srɔ̃wo nanya nu si dim míele, gake ɣeaɖewoɣi la ele be míagblɔ nu si tututu dim míele la na wo.” Srɔ̃nyɔnu si ŋkɔe nye Ynez do susu ɖa be: “Megblɔna be, ‘nane le fu ɖem nam si madi be nàse nam, menye egbɔkpɔnua dim mele o, gake ɖeko medi be nàkpɔ ale si mele sesem le ɖokuinye me.’”
Te esia kpɔ: Ne èle kuxi aɖe dzi ɖem na srɔ̃wò eye wògblɔ egbɔkpɔnua kaba la, mègafo nya ta be metsɔ ɖeke le eme o. Ðeko wòdi be yeakpe ɖe ŋuwò. Srɔ̃nyɔnu si ŋkɔe nye Ester gblɔ be, “Le esi mado dziku tefe la, medzea agbagba sea egɔme be, menye ɖeko srɔ̃nye di be yeaɖo to ko evɔ o, ke edi be yeakpe ɖe ŋunye hã.”—Biblia fe mɔfiame: Romatɔwo 12:10.
Na mi ame evea: Míedi be amewo nawɔ nu ɖe mía ŋu abe ale si míewɔa nu ɖe wo ŋu ene. Ke hã hafi miate ŋu aɖo dze tso kuxi aɖe ŋu nyuie la, èle be nàbu ale si srɔ̃wò adi be nawɔ nu ɖe ye ŋu la ŋu. (1 Korintotɔwo 10:24) Srɔ̃ŋutsu si ŋkɔe nye Miguel gblɔ be: “Ne ènye srɔ̃ŋutsu la, lɔ̃ faa nanye toɖola. Ne ènye srɔ̃nyɔnu la, lɔ̃ faa nàse kuxi aɖewo gbɔ kpɔnu ɣeaɖewoɣi. Ne miewɔa nu alea la aɖe vi na mi ame evea siaa.”—Biblia fe mɔfiame: 1 Petro 3:8.


text:
“Kpɔ Ða! Meli Kpli Mi Ŋkekeawo Katã”
“Kpɔ ɖa! Meli kpli mi ŋkekeawo katã va se ɖe nuɖoanyia fe nuwuɣi.”
1. (a) Gblɔ lu kple gbe wuwluiwo ŋuti kpɔɖeŋua kpuie. (b) Aleke Yesu ɖe kpɔɖeŋua mee?
LE Yesu fe kpɔɖeŋu siwo ku ɖe Fiaɖufea ŋu dometɔ ɖeka me la, efo nu tso agbledela si wu lu ɖe efe agble me eye futɔ aɖe va wu gbe wuwlui ɖe luawo me ŋu. Gbe wuwluiawo tsi hexɔ agblea me keŋ, gake agbledela la gblɔ na efe kluviwo be woana “woa kple evea siaa natsi va se ɖe nuŋeɣi.” Le nuŋeɣia la, wotɔ dzo gbe vɔ̃ɖiawo alo gbe wuwluiawo, eye wofo luawo nu fu. Yesu ŋutɔ ɖe kpɔɖeŋua me. (Mixlẽ Mateo 13:24-30, 37-43.) Nu kae lododo sia ɖe fia? (Kpɔ aɖaka si nye “Lu Kple Gbe Wuwluiawo.”)
2. (a) Nu kae lu kple gbe wuwluiwo ŋuti kpɔɖeŋu sia me nudzɔdzɔwo ɖe fia? (b) Lododo sia fe akpa ka mee míadzro?
2 Kpɔɖeŋu sia me nudzɔdzɔwo ɖe ale si Yesu afo lu fe ha la me tɔwo—siwo nye Kristotɔ amesiamina siwo aɖu fia kplii le efe Fiaɖufea me—nu fu tso amegbetɔfomea me kple ɣeyiɣi si wòawɔ esia fia. Nuku nyuiawo wuwu dze egɔme le fe 33 M.Ŋ. fe Pentekoste dzi. Woawu nuku nyuiawo nu fofofu nu ne wotre amesiamina mamlɛ siwo le agbe le nuɖoanyi sia fe nuwuwu la nu keŋkeŋ eye wokplɔ wo yi dzifo. (Mat. 24:31; Nyaɖ. 7:1-4) Abe ale si ko ne ame tsi tsitre ɖe to tame wòtea ŋu kpɔa nuto bliboa keŋ ene la, nenemae lododo sia nana míekpɔa nu siwo adzɔ le fe 2,000 aɖewo me la keŋ. Ke nudzɔdzɔ siwo do fome kple Fiaɖufea kawo gɔmee míeva se? Nudzɔdzɔawoe nye: ɣeyiɣi si me wowu nukuawo, ɣeyiɣi si me nukuawo nɔ tsitsim kple ɣeyiɣi si me woŋe nukuawo. Nuŋeɣia koŋ mee míadzro le nyati sia me. *
YESU LI KPLI WO
3. (a) Nu kae dzɔ le fe alafa gbãtɔ megbe? (b) Le Mateo 13:28 la, nya kae wobia agbletɔa, eye ame kawoe bia nya la? (Kpɔ dzesidenyaa hã.)
3 Tso fe 100 M.Ŋ. megbe la, ‘gbe vɔ̃ɖiawo do’ esi alakpa Kristotɔwo va dze gaglã le xexea me. (Mat. 13:26) Eye tso fe 300 M.Ŋ. megbe la, alakpa Kristotɔ siwo le abe gbe wuwluiwo ene la va sɔ gbɔ boo wu Kristotɔ amesiaminawo. Ðo ŋku edzi be le lododoa me la, kluviawo bia wofe afetɔa be wòaɖe mɔ na yewo yewoayi aɖaho gbe vɔ̃ɖiawo. * (Mat. 13:28) Aleke afetɔ la ɖo eŋu na wo?
4. (a) Nu kae Afetɔ Yesu fe ŋuɖoɖoa ɖe fia? (b) Ɣekaɣie Kristotɔ siwo le abe luwo ene va nɔ dzedzem?
4 Yesu, si nye Afetɔ la, gblɔ le luawo kple gbe wuwluiawo ŋu be, “Mina woa kple evea siaa natsi va se ɖe nuŋeɣi” la. Sedede sia ɖee fia be tso fe alafa gbãtɔ me va se ɖe fifia la, Kristotɔ amesiamina siwo le abe luwo ene la nɔ anyigba dzi le ɣeyiɣi ɖe sia ɖe me. Nya si Yesu gblɔ na efe nusrɔ̃lawo emegbe la ɖo kpe nyatafonya sia dzi, esi wògblɔ be: “Meli kpli mi ŋkekeawo katã va se ɖe nuɖoanyia fe nuwuɣi.” (Mat. 28:20) Eya ta Yesu akpɔ Kristotɔ amesiaminawo ta ŋkekeawo katã va se ɖe nuwuɣia. Gake esi wònye be alakpa Kristotɔ siwo le abe gbe wuwluiwo ene sɔ gbɔ wu wo sãsãsã ta la, míate ŋu ayɔ ame ɖekaɖeka siwo nye lu fe ha la me tɔwo le ɣeyiɣi didi mawo me kple kakaɖedzi o. Ke hã anɔ abe fe 40 ene do ŋgɔ na nuŋeɣia fe gɔmedzedze la, lu fe ha la me tɔwo va nɔ dzedzem. Aleke wòdzɔe?
DƆLA AÐE ‘TA MƆ’
5. Aleke Maleaxi fe nyagblɔɖia va eme le fe alafa gbãtɔ me?
5 Ƒe alafa geɖe do ŋgɔ hafi Yesu nawɔ lu kple gbe wuwluiwo fe kpɔɖeŋua la, Yehowa fe gbɔgbɔ ʋã nyagblɔɖila Maleaxi wògblɔ nudzɔdzɔ siwo sɔ kple esiwo le Yesu fe kpɔɖeŋua me la dometɔ aɖewo ɖi. (Mixlẽ Maleaxi 3:1-4.) ‘Dɔla si ta mɔ’ lae nye Yohanes Amenyrɔɖetsimela. (Mat. 11:10, 11) Esi wòva le fe 29 M.Ŋ. me la, ema fia be Israel dukɔa fe ʋɔnudrɔ̃ɣi gogo. Yesu ye nye dɔla evelia la. Ekɔ Yerusalem gbedoxɔa ŋu zi eve
6. (a) Aleke Maleaxi fe nyagblɔɖia va eme le mɔ si lolo wu nu? (b) Ɣekaɣie Yesu va lé ŋku ɖe gbɔgbɔmegbedoxɔa ŋu? (Kpɔ dzesidenyaa hã.)
6 Aleke Maleaxi fe nyagblɔɖia va eme le mɔ si lolo wu nu? Ƒe geɖe do ŋgɔ na fe 1914 la, C. T. Russell kple efe zɔhɛ kplikplikpliwo wɔ dɔ si le abe Yohanes Amenyrɔɖetsimela tɔ ene. Dɔ vevi si wowɔe nye be wogaɖo Biblia me nyatefea te. Biblia Nusrɔ̃viawo fia gɔmesese si ŋutɔŋutɔ le Kristo fe tafevɔsaa ŋu, woklo nu le fuwɔwɔ amewo le dzo mavɔ me fe alakpanufiafia la dzi, eye woɖe gbefã ɣeyiɣi si me Trɔ̃subɔlawo Ƒe Azã la awu enu. Ke hã fufofo bubu geɖewo nɔ anyi siwo gblɔna be Kristo yomedzelawoe yewonye. Eya ta ehiã be woakpɔ ŋuɖoɖo na biabia vevi sia: Ƒufofo mawo dometɔ kae lu la tsi tre ɖi na? Be woakpɔ ŋuɖoɖoa la, Yesu dze ŋkuléle ɖe gbɔgbɔmegbedoxɔa ŋu gɔme le fe 1914 me. Ŋkuléle ɖe nuwo ŋu kple nuwo ŋu kɔkɔ dɔa yi edzi hena ɣeyiɣi fe didime aɖe
ŊKULÉLE ÐE AMESIAMINAWO ŊU KPLE WO ŊU KƆKƆ
7. Esi Yesu dze ŋkuléle ɖe nuwo ŋu gɔme le fe 1914 me la, nu kae wòkpɔ?
7 Nu kae Yesu kpɔ esi wòdze ŋkuléle ɖe nuwo ŋu gɔme? Ekpɔ be Biblia Nusrɔ̃vi dovevienuwo fe fufofo sue aɖe nɔ wofe ŋusẽ kple nunɔamesiwo zãm ɖe gbefãɖeɖedɔa ŋu kutrikukutɔe fe 30 kple edzivɔe nye ema. * Aleke gbegbe dzi adzɔ Yesu kple mawudɔlawoe nye esi be woakpɔe be lu fe ha la me tɔ ʋɛ mawo kpɔtɔ li ke sesĩe eye Satana fe gbe wuwluiawo mevu tsyɔ wo dzi o! Ke hã, egahiã kokoko be ‘woakɔ Lewi-vi’ amesiaminawo ŋu. (Mal. 3:2, 3; 1 Pet. 4:17) Nu ka tae?
8. Nu kae dzɔ le fe 1914 megbe?
8 Le fe 1914 fe nuwuwu lɔfo la, dzi ɖe le Biblia Nusrɔ̃viawo dometɔ aɖewo fo le esi womeyi dzifo o ta. Le fe 1915 kple 1916 me la, egodotɔwo fe tsitretsiɖeŋu na gbefãɖeɖedɔa yi to. Nu si gagblẽ nyaa ɖe edzie nye be, le Nɔviŋutsu Russell fe ku le October 1916 megbe la, tsitretsiɖeŋulawo do ta ɖa le habɔbɔa ŋutɔ me. Gbetakpɔxɔ Biblia Kple Trakt Habɔbɔa fe ŋgɔnɔla adreawo dometɔ ene tsi tre ɖe nyametsotso si nɔviawo wɔ be Nɔviŋutsu Rutherford naxɔ ŋgɔ la ŋu. Wodze agbagba be yewoade mama nɔviawo dome, gake le August 1917 me la, wodzo le Betel
NU KAE DZƆ ESI NUŊEƔIA DZE EGƆME?
9, 10. (a) Nu ka mee míadzro azɔ? (b) Nu kae dzɔ gbã le nuŋeɣia?
9 Yesu gblɔ be: “Nuŋeɣi lae nye nuɖoanyi aɖe fe nuwuɣi.” (Mat. 13:39) Nuŋeɣi ma dze egɔme le fe 1914 me. Azɔ míadzro nudzɔdzɔ atɔ̃ siwo Yesu gblɔ be woayi edzi le nuŋeɣia me la me.
10 Gbã, gbe wuwluiawo hoho. Yesu gblɔ be, “Ne nuŋeɣia ɖo la, magblɔ na nuŋelawo be: Miho gbe vɔ̃ɖiawo [alo, gbe wuwluiawo] gbã, eye miabla wo tatata.” Le fe 1914 megbe la, mawudɔlawo dze alakpa Kristotɔ siwo le abe gbe wuwluiwo ene la ‘hoho’ esi woɖe wo ɖe vovo tso amesiamina siwo nye “fiaɖufe la fe viwo” gbɔ.
11. Va se ɖe egbea la, nu kae na Kristotɔ vavãwo to vovo tso alakpa Kristotɔwo gbɔ?
11 Esi woyi edzi nɔ gbe wuwluiawo hom la, vovototo si le fufofo eveawo dome la va nɔ dzedzem nyuie wu. (Nyaɖ. 18:1, 4) Kaka fe 1919 naɖo la, eva dze fãa be Babilon Gã la mu. Nu ka koŋue na Kristotɔ vavãwo to vovo kura tso alakpa Kristotɔwo gbɔ? Gbefãɖeɖedɔa ye. Ame siwo nɔ ŋgɔ xɔm le Biblia Nusrɔ̃viawo dome la va nɔ gbe tem ɖe ale si wòle vevie be Kristotɔ vavã ɖe sia ɖe nakpɔ gome le Fiaɖufegbefãɖeɖedɔa me dzi. Le kpɔɖeŋu me, agbalẽvi aɖe (To Whom the Work Is Entrusted) si wota le fe 1919 me la de dzi fo na Kristotɔ amesiaminawo katã be woaɖe gbefã tso afe me yi afe me. Egblɔ be: “Edze abe dɔ sia lolo wu gbɔgblɔ ene, gake Afetɔ la fe dɔ ye, eye míawɔe hã le efe ŋusẽ me. Mɔnukpɔkpɔe wònye na mi be miakpɔ gome le eme.” Aleke Biblia Nusrɔ̃viawo wɔ nui? Eŋlisigbe me Gbetakpɔxɔ si wota le fe 1922 me la ka nya ta be, tso ɣemaɣi la, wodzi wofe gbefãɖeɖedɔa ɖe edzi geɖe wu. Etefe medidi o, gbefãɖeɖe tso afe me yi afe me va nye nu si ɖe dzesi le Kristotɔ wɔnutefe mawo ŋu—eye wògale nenema va se ɖe egbe.
12. Tso ɣekaɣie wole lu fe ha la me tɔwo nu fom fu?
12 Evelia, luawo nu fofofu. Yesu gblɔ na efe dɔlawo be: ‘Mifo lu la nu fu ɖe nye nudzraɖofe.’ (Mat. 13:30) Tso fe 1919 me la, wole amesiaminawo nu fom fu ɖe Kristo hame si ŋu wokɔ la me. Le Kristotɔ amesiamina siwo anɔ agbe va se ɖe nuɖoanyi sia fe nuwuwu gome la, wo nu fofofu mamlɛa ava eme nenye be woxɔ wofe dzifofetu la.
13. Nu kae Nyaɖeɖefia 18:7 gblɔ tso nɔnɔme si le gbolo la alo Kristodukɔa kple Babilon Gã la fe akpa susɔea si fifia ŋu?
13 Etɔ̃lia, avifafa kple aɖukliɖuɖu. Nu kae adzɔ ne mawudɔlawo bla gbe wuwluiawo tatata vɔ? Yesu gblɔ le nu si adzɔ ɖe gbe wuwluiawo dzi ŋu be: “Afi mae wofe avifafa kple aɖukliɖuɖu anɔ.” (Mat. 13:42) Ðe esia le dzɔdzɔm fifia? Ao. Egbea, Kristodukɔa, si hã nye gboloa fe akpa aɖe la, kpɔtɔ le gbɔgblɔm be: “Mebɔbɔ nɔ anyi abe fianyɔnu ene, eye nyemenye ahosi o, eye nyemaxa nu akpɔ o.” (Nyaɖ. 18:7) Nyatefee, Kristodukɔa kpɔtɔ le asi fum akɔ be yee le tsia dzi, eye wòdzea agbagba gɔ̃ hã be yeakpɔ ŋusẽ ɖe dukplɔlawo dzi ‘abe fianyɔnu ene.’ Egbea, menye avi fam ame siwo gbe wuwluiawo tsi tre ɖi na la le o, ke adegbe boŋ fom wole. Gake wofe adegbefofoa nu atso kpuie.
14. (a) Ɣekaɣie alakpa Kristotɔwo ‘aɖu aɖukli,’ eye nu ka tae? (b) Aleke gɔmesese yeye si su mía si le Mateo 13:42 ŋu la wɔ ɖeka kple Psalmo 112:10 me nyawo? (Kpɔ dzesidenyaa.)
14 Ne wotsrɔ̃ alakpasubɔsubɔhawo katã le xaxa gã la me vɔ la, wofe hameviwo asi anɔ bebefe dim, gake womakpɔ sitsofe aɖeke o. (Luka 23:30; Nyaɖ. 6:15-17) Azɔ ne wokpɔe be yewomate ŋu asi le tsɔtsrɔ̃ si gbɔna nu o la, woafa avi hehehe le mɔkpɔkpɔbuɖeame ta, eye ‘woaɖu aɖukli’ vevie le dziku me. Abe ale si Yesu gblɔe le efe nyagblɔɖi si ku ɖe xaxa gã la ŋu me ene la, ɣeyiɣi doblukɔ ma mee ‘woafo akɔta le nuxaxa ta.’ *
15. Nu kae adzɔ ɖe gbe wuwluiawo dzi, eye ɣekaɣie wòadzɔ?
15 Enelia, wo tsɔtsɔ fu gbe ɖe kpodzo la me. Nu kae adzɔ ɖe gbe wuwlui siwo wobla tatata la dzi? Mawudɔlawo atsɔ wo ‘afu gbe ɖe kpodzo bibi la me.’ (Mat. 13:42) Esia fia tsɔtsrɔ̃ ɖikaa. Eya ta xaxa gã la fe akpa mamlɛa mee woatsrɔ̃ ame siwo nɔ alakpasubɔsubɔha mawo me la le, le Harmagedon me.
16, 17. (a) Nu kae nye nudzɔdzɔ mamlɛtɔ si ŋu Yesu fo nu tsoe le efe kpɔɖeŋua me? (b) Nu ka tae míafo nya ta be nudzɔdzɔ sia ava eme le etsɔme?
16 Atɔ̃lia, keklẽ abe ɣe ene. Yesu wu efe nyagblɔɖia nu be: “Ɣemaɣi la, ame dzɔdzɔewo aklẽ nyuie abe ɣe ene le wo Fofo fe fiaɖufe la me.” (Mat. 13:43) Ɣekaɣie ema adzɔ, eye le afi ka? Nya siawo ava eme le etsɔme. Eye dzifoe Yesu fe nyagblɔɖia fe akpa sia ava eme le, ke menye le anyigba dzi o. * Mina míade ŋugble le susu eve siwo ta míefo nya ta alea ŋu.
17 Gbã, ɣekaɣie? Yesu gblɔ be: “Ɣemaɣi la, ame dzɔdzɔewo aklẽ.” Edze fãa be nya “ɣemaɣi” ku ɖe nudzɔdzɔ siwo ŋu Yesu fo nu tsoe teti koe nye ema la ŋu, si nye ‘gbe wuwluiawo tsɔtsɔ fu gbe ɖe kpodzo bibi’ la me. Ema ava eme le xaxa gã la fe akpa mamlɛtɔ me. Esia fia be etsɔme ɣeyiɣi ma ke mee amesiaminawo ‘aklẽ nyuie’ le. Evelia, le afi ka? Yesu gblɔ be ame dzɔdzɔewo ‘aklẽ le fiaɖufe la me.’ Nu kae nya sia fia? Kaka xaxa gã la fe akpa gbãtɔ nava yi la, wotre amesiamina wɔnutefe siwo katã kpɔtɔ le anyigba dzi la nu keŋkeŋ xoxo. Ekema abe ale si Yesu gblɔe ɖi ene la, woafo wo nu fu ɖe dzifo. (Mat. 24:31) Afi mae woaklẽ le, “le wo Fofo fe fiaɖufe la me,” eye le Harmagedon-ʋaa megbe kpuie la, woakpɔ gome le “Alẽvi la fe srɔ̃ɖeɖe” la me abe Yesu fe ŋugbetɔ kpɔdzidzɔwo ene.
ALE SI WÒÐEA VI NA MÍ
18, 19. Aleke Yesu fe lododo si ku ɖe lu kple gbe wuwluiwo ŋu la gɔme sese ɖea vi na míi?
18 Aleke nu siwo ava dzɔ le etsɔme siwo lododo sia na míekpɔ keŋ alea la ɖea vi na míi? Bu mɔ etɔ̃ siawo ŋu kpɔ. Gbã la, enana míafe gɔmesese gadea to ɖe edzi. Ena míekpɔ susu vevi si ta Yehowa ɖe mɔ ɖe vɔ̃ɖinyenye ŋu va se ɖe fifia la dze sii. ‘Eɖe mɔ ɖe dziku fe zewo ŋu’ kple susu be yeadzra “nublanuikpɔkpɔ fe ze,” siwo nye lu fe ha la me tɔwo ɖo. * (Rom. 9:22-24) Evelia, enana míafe kakaɖedzi me gasẽna ɖe edzi. Esi nuwuwua le afe tum la, aʋa si wɔm míafe futɔwo le kpli mí la nu aganɔ sesẽm ɖe edzi, ‘gake woado kpo nu.’ (Mixlẽ Yeremiya 1:19.) Abe ale si Yehowa kpɔ lu fe ha la me tɔwo ta va de asi na egbea ene la, mía Fofo si le dzifo kple Yesu kpakple mawudɔlawo ayi edzi anɔ kpli mí “ŋkekeawo katã” va se ɖe nuwuwu.
19 Etɔ̃lia, lododoa nana míedea dzesi ame siwo nye lu fe ha la me tɔwo. Nu ka tae esia le vevie? Kristotɔ siwo luawo le tsitre ɖi na la nyanya le vevie be míakpɔ ŋuɖoɖo na nya vevi aɖe si Yesu bia le efe nyagblɔɖi si ku ɖe ŋkeke mamlɛawo ŋu la me. Ebia be, ‘Ame ka tututue nye kluvi nutefewɔla kple aɖaŋudzela’ la? (Mat. 24:45) Nyati eve siwo kplɔe ɖo ana míakpɔ biabia sia fe ŋuɖoɖo si me kɔ.
^ mm. 2 Memama 2: Be nàɖo ŋku gɔmesese si le lododoa fe akpa bubuawo ŋu dzi nyuie la, míede dzi fo na wò be nàxlẽ nyati si nye “Ame Dzɔdzɔewo Aklẽ Nyuie Abe Ɣe Ene,” le March 15, 2010 fe Gbetakpɔxɔ me.
^ mm. 3 Memama 3: Yesu fe apostoloawo ku, eye le kpɔɖeŋua me la, wotsɔ amesiamina siwo susɔ ɖe anyigba dzi la sɔ kple lu. Womeɖɔ wo be wonye kluviwo o. Eya ta esɔ be míagblɔ be kluviawo tsi tre ɖi na mawudɔlawo. Emegbe le kpɔɖeŋua me la, wogblɔ be ame siwo ho gbe wuwluiawoe nye mawudɔlawo.
^ mm. 6 Memama 6: Esia nye gɔmesese yeye si su mía si. Tsã la, míesusui be Yesu va lé ŋku ɖe nuwo ŋu le fe 1918 me.
^ mm. 7 Memama 7: Tso fe 1910 va se ɖe fe 1914 me la, Biblia Nusrɔ̃viawo ma agbalẽ 4,000,000 kloe kple trakt kpakple agbalẽvi siwo wu 200,000,000 sɔŋ.
^ mm. 14 Memama 14: Esia nye Mateo 13:42 fe gɔmesese yeye si su mía si. Tsã la, míegblɔe le míafe agbalẽwo me be alakpa Kristotɔwo ‘le avi fam hele aɖukli ɖum’ fe geɖee nye esia, eye wole konyi fam be “fiaɖufe la fe viwo” klo nu le yewo dzi be yewonye “vɔ̃ɖitɔ la fe viwo.” (Mat. 13:38) Gake ele be míade dzesii be wo tsrɔ̃ɣi ye woaɖu aɖuklia ŋutɔŋutɔ.
^ mm. 16 Memama 16: Daniel 12:3 gblɔ be: “Nunyalawo [Kristotɔ amesiaminawo] aklẽ abe dziŋgɔli fe keklẽ ene.” Esi wokpɔtɔ le anyigba dzi la, wowɔa esia to gbefãɖeɖedɔa wɔwɔ me. Gake Mateo 13:43 me nyawo le asi fiam ɣeyiɣi si me woaklẽ nyuie le Dzifofiaɖufe la me. Tsã la, míesusui be mawunyakpukpui evea siaa ku ɖe dɔ ɖeka ma ke
^ mm. 18 Memama 18: Kpɔ agbalẽ si nye Te Ðe Yehowa Ŋu, axa 288-289.


text:
DECEMBER (DZOME) 7, 2015
UNITED STATES (ÉTATS-UNIS)
Ðasefowo Te Wofe Tefe Siwo Le Brooklyn Dzadzra
NEW YORK—Yehowa Ðasefowo le wofe tefe siwo le Dumbo kple Brooklyn Heights si le Brooklyn le New York, siwo amewo le mɔ kpɔm na vevie be yewoafle la dzram. Asifofo fe wɔnawo dze egɔme ku ɖe tefe si nye 85 Jay Street si nye Brooklyn fe akpa gãtɔ siwo dzi womewɔ dɔ ɖo o la dometɔ ɖeka kple mlɔfe si nye dzifoxɔ dzisasrã-ewo si le 124 Columbia Heights la ŋu. Wole afi si wofe dɔwɔfegã le fifia si nye 25/30 Columbia Heights la hã dzram. Gbetakpɔxɔ Habɔbɔa Ƒe Nunɔamesiwo Dzadzra Ƒe Dɔwɔfee le tefe etɔ̃ siawo dzadzra fe ɖoɖoa dzi kpɔm, eye wokpɔ mɔ be adzra wo vovovo.
Richard Devine, si nye Yehowa Ðasefowo fe nyanuɖela aɖe, gblɔ tso anyigba si fe kekeme nye meta 12,500 togodo si le 85 Jay Street ŋu be: “Tefea xɔ Dumbo-nutoa fe akpa gã aɖe eye tefe si woxɔ mɔɖeɖe be woate ŋu awɔ dɔ ɖo la keke meta 93,000 togodo kloe.”
Ðasefowo fe mlɔfe aɖe le tefe si keke meta 14,000 togodo le 124 Columbia Heights si le afi si amewo ɖia tsa le le Brooklyn Heights nuto ɖedzesi la me. Afetɔ Devine gblɔ be: “Enye xɔ ɖedzesi aɖe, eye ne wole Brooklyn Ana dzi, Ablɔɖe Ƒe Kpetata kple Anyigbe Manhattan kpɔe la, enya kpɔna ŋutɔ.”
Yehowa Ðasefowo fe dɔwɔfegã la le 25/30 Columbia Heights (foto etametɔ) fe geɖee nye esia, eye New York dua me tɔ geɖewo nyae nyuie le Gbetakpɔxɔ fe dzesi ɖedzesi la kple gafoɖokui si le afi ma la ta. Xɔ sia xɔ tefe si keke wu meta 68,000 togodo la xɔ dua fe xɔ tsrala eve kloe xɔfe, eye ame siwo le Brooklyn Ana dzi la tea ŋu kpɔnɛ nyuie.
Afetɔ Devine gblɔ tso taɖodzinu vevitɔ si le Ðasefoawo si ŋu be, “Tefe siawo dzadzra nye ɖoɖo si míewɔ be míaɖe míafe dɔwɔfegã la ayi Warwick le New York fe akpa aɖe ko.”
Ne èdi nyatakaka bubuwo tso xɔ siawo dzadzra ŋu la, yi míafe nyatakakadzraɖofe si nye www.WatchtowerBrooklynRealEstate.com. Gbebiamewo kple fotowo li, eye àte ŋu abia wofe hahokadodo fe dɔwɔfe si nye Office of Public Information la woana wò.
Wofe Kadodowo:
David A. Semonian, Office of Public Information, tel. +1 718 560 5000


text:
NOVEMBER (ADEƐMEKPƆXE) 4, 2015
MEXICO
Wona Nunana Ðasefowo Le Biblia-fiafiadɔ Siwo Wɔm Wole Le Mexico-gaxɔwo Me Ta
MEXICO CITY—Baja California nuto si le Mexico fe dumegãwo na ɖaseɖigbalẽ Yehowa Ðasefowo tsɔ da akpe na wo ɖe Biblia-fiafiadɔ siwo wɔm wole le nutoa me gaxɔwo me la ta. Nutoa me hahodedienɔnɔ fe amegã Daniel De La Rosa Anaya kple gaxɔdzikpɔfewo fe amegã Jesús Héctor Grijalva Tapia woe de asi agbalẽ la te.
Ðaseɖigbalẽa me nyawo yi ale: “Nutoa me dziɖuɖua to hahodedienɔnɔ fe amegã dzi le akpe dam na Yehowa Ðasefowo ɖe dɔ vevi si wɔm wole tsɔ le alɔ dom mí, wofe kutrikuku, wofe dɔa kple ale si woɖoe kplikpaa be yewoana kpekpeɖeŋu Baja California nutoa me tɔwo ta; wona be gamenɔlawo va le ame ɖɔʋuwo zum eye ne wodo le gaxɔa me la, enɔa bɔbɔe na wo be woawɔ ɖeka kple nutoa me tɔwo.”
Yehowa Ðasefowo dze gaxɔmenɔlawo gbɔ yiyi le gaxɔ siwo le Baja California nutoa me dometɔ geɖe me kple gaxɔ ɖeka aɖe si le Mexicali me edziedzi tso fe 1991 me esime gaxɔmenɔla aɖe bia tso wo si be woava kpɔ ye ɖa. Le gbebiame aɖe si yi edzi le Ðasefoawo kple Asitɔtrɔ Le Gamenɔlawo Ŋu fe dɔwɔfe si le Mexicali fe amegã Jesús Manuel López Moreno dome la, egblɔ be: “Ale si mievaa afi sia vanaa kpekpeɖeŋu [gamenɔlawo] la, kpena ɖe mía ŋu míenaa ŋusẽ ɖoa wo ŋu wotea ŋu gblɔna be: ‘Amegbetɔwoe míenye. Nɔnɔme nyuiwo va su mía si, eye ne míafe game de la, míagawɔ ɖeka kple nutoa me tɔwo eye ele be míafe nuwɔnawo naɖe vi na wo.’ . . . Meda akpe gã aɖe na mi ɖe miafe kpekpeɖeŋua ta.”
Afetɔ Gamaliel Camarillo, si nye Yehowa Ðasefowo fe nyanuɖela le Mexico gblɔ be: “Yehowa Ðasefowo fe dɔ vevitɔe nye be yewoakpe ɖe amewo ŋu, gaxɔmenɔlawo hã le eme, ne woase Biblia fe nufiafiawo gɔme. Hame aɖe si le Mexicali gblɔ be ame enyi ya teti xɔ nyɔnyrɔ zu Yehowa Ðasefowo esime wole ga me le Mexicali gaxɔ me. Míexɔe se be ele be woana mɔnukpɔkpɔ amewo katã fomevi be Biblia-fiafiadɔa naɖe vi na wo.”
Wofe Kadodowo:
Xexea Me Godoo: J. R. Brown, Office of Public Information, tel. +1 718 560 5000
Mexico: Gamaliel Camarillo, tel. +52 555 133 3048


text:
Ame Kae Nye Mawudɔla Gãtɔ Mikael?
Ale si Biblia ɖo eŋui
Edze fãa be Mikael, si subɔsubɔha aɖewo yɔna be “Mikael Kɔkɔe,” ye nye ŋkɔ si wona Yesu le dzifo hafi wòva anyigba dzi kple esi wòtrɔ yi dzifo. * Mikael ʋli nya kple Satana le Mose fe kukua ŋu, eye wògakpe ɖe mawudɔla aɖe hã ŋu wòtsɔ Mawu fe gbedeasi yi na nyagblɔɖila Daniel. (Daniel 10:13, 21; Yuda 9) Ŋkɔ Mikael gɔmee nye “Ame Kae Le Abe Mawu Ene,” eye Yesu nɔ agbe wòsɔ kple ŋkɔ ma, elabena eʋli Mawu fe dziɖulanyenye ta eye wòwɔ aʋa kple Mawu fe futɔwo.
Kpɔ susu siwo tae wòsɔ be woafo nya ta be Yesue nye mawudɔla gãtɔ Mikael la ɖa.
Mikael ye nye “mawudɔla gãtɔ” la. (Yuda 9) Dzesideŋkɔ “mawudɔla gãtɔ,” si fia “mawudɔlawo fe tatɔ” la dze le Biblia me zi eve pɛ ko. Le go evea siaa me la, womegblɔ be “mawudɔla gãtɔwo” abe ɖe wosɔ gbɔ ene o; esia fia be mawudɔla ɖeka ŋu koe ŋkɔ ma le. Kpukpuiawo dometɔ ɖeka gblɔ be Afetɔ Yesu si wofɔ ɖe tsitre la “atsɔ gbeɖeɖe sesẽ kple mawudɔla gãtɔ fe gbe . . . aɖi tso dzifo.” (1 Tesalonikatɔwo 4:16) “Mawudɔla gãtɔ fe gbe” le Yesu si, elabena eyae nye mawudɔla gãtɔ Mikael.
Mikael ye le mawudɔlawo fe aʋakɔa nu. “Mikael kple efe dɔlawo wɔ aʋa kple ʋɔ driba la,” si nye Satana. (Nyaɖeɖefia 12:7) Ŋusẽ geɖe le Mikael si le dzifonutowo me, elabena woyɔe be “amegã,” kple “amegãwo fe tatɔwo dometɔ ɖeka.” (Daniel 10:13, 21; 12:1) Dzesideŋkɔ siawo fia be Mikael ye nye “mawudɔlawo fe aʋakɔa fe tatɔ” abe ale si Nubabla Yeyea ŋuti nunyala David E. Aune gblɔe ene.
Tefe bubu ɖeka aɖe koe Biblia gagblɔ le be ame aɖe kpɔ ŋusẽ ɖe mawudɔlawo fe aʋakɔa dzi. Efo nu tso “Afetɔ Yesu kple efe dɔla sẽŋuwo fe ɖeɖefia tso dzifo . . . , esime wòabia hlɔ̃” ŋu. (2 Tesalonikatɔwo 1:7, 8; Mateo 16:27) Yesu yi “dzifo, . . . eye wotsɔ mawudɔlawo kple dziɖulawo kpakple ŋusẽtɔwo de ete.” (1 Petro 3:21, 22) Fia eve menɔa zikpui ɖeka dzi o, eya ta Mawu mate ŋu aɖo ame vovo eve, siwo nye Yesu kple Mikael, be woanye mawudɔla kɔkɔewo fe tatɔ o. Eya ta míate ŋu afo nya ta wòasɔ be ŋkɔ evea siaa, Yesu kple Mikael, yi na ame ɖeka.
Mikael “ado” le “xaxaɣi” si meva kpɔ o la me. (Daniel 12:1) Le Daniel fe agbalẽa me la, wozãa nya ‘do’ wòkuna ɖe fia aɖe si tso be yeaɖe afɔ vevi aɖe ŋu. (Daniel 11:
2-4, 21) Yesu Kristo si wogayɔna be “Mawu Ƒe Nya La,” eye wònye “fiawo dzi Fia” la aɖe afɔ vevi aɖe atsrɔ̃ Mawu fe futɔwo katã ahakpɔ Mawu fe amewo ta. (Nyaɖeɖefia 19:11-16) Awɔ esia le “xaxa gã si tɔgbi meva kpɔ tso xexea fe gɔmedzedze va se ɖe fifia o” la me. —Mateo 24:21, 42.
^ mm. 3 Woyɔ ŋkɔ si wu ɖeka na ame bubuwo hã le Biblia me. Wo dometɔ aɖewoe nye Yakob (si wogayɔna be Israel), Petro (si wogayɔna be Simon), kple Tadeo (si wogayɔna be Yuda).
Srɔ̃ Nu Geɖe Wu
NU KAE BIBLIA FIA MÍ?
Nyatefe Si Ku Ðe Mawudɔlawo Ŋu
Biblia gblɔ nyatefe si ku ɖe mawudɔlawo kple gbɔgbɔ vɔ̃wo ŋu na mí. Ðe gbɔgbɔmenuwɔwɔ siawo li ŋutɔŋutɔa? Ðe woate ŋu akpe ɖe mía ŋu alo awɔ nu vevi mía?


text:
Nu Kae Nye Kristo Ƒe Vava?
Ale si Biblia ɖo eŋui
Ŋɔŋlɔawo fo nu tso ɣeyiɣi si Kristo ava le etsɔme ava drɔ̃ ʋɔnu anyigbadzitɔwo la ŋu zi geɖe. * Le kpɔɖeŋu me, Mateo 25:31-33 gblɔ be:
“Ne Amegbetɔvi la va ɖo le efe ŋutikɔkɔe me, eye mawudɔlawo katã le eŋuti la, ekema abɔbɔ nɔ efe ŋutikɔkɔefiazikpui la dzi. Eye woafo dukɔwo katã nu fu ɖe eŋkume, eye wòama amewo me tso wo nɔewo gbɔ, abe ale si alẽkplɔla maa alẽwo tso gbɔ̃wo gbɔe ene. Eye wòatsɔ alẽawo aɖo efe ɖusime, ke atsɔ gbɔ̃awo ya aɖo efe miame.”
Ʋɔnudrɔ̃ɣi sia anye “xaxa gã” si meva amegbetɔfomea dzi kpɔ o la fe akpa aɖe. Armagedon-ʋa ava wu xaxa gã ma nu. (Mateo 24:21; Nyaɖeɖefia 16:16) Kristo fe futɔwo siwo woyɔ le lododoa me be gbɔ̃wo la “akpɔ tsɔtsrɔ̃ mavɔ fe tohehe.” (2 Tesalonikatɔwo 1:9; Nyaɖeɖefia 19:11, 15) Gake Yesu yomedzela wɔnutefe siwo nye alẽwo ya akpɔ “agbe mavɔ.”
Ɣekaɣie Kristo ava?
Yesu gblɔ be: “Le ŋkeke ma kple gafofo ma ŋuti la, ame aɖeke menyae o.” (Mateo 24:36, 42; 25:13) Gake egblɔ “dzesi” fokpli si woate ŋu akpɔ atsɔ ade dzesi ɣeyiɣi siwo ado ŋgɔ teti na efe vava va se ɖe efe vava dzi.
Ne Kristo va la, gbɔgbɔŋutilãe anɔ eŋu loo alo amegbetɔŋutilãea?
Esi wòfɔ Yesu ɖe tsitre la, ezu gbɔgbɔmenuwɔwɔ si ŋu gbɔgbɔŋutilã le, eya ta gbɔgbɔŋutilãe anɔ eŋu ne eva, ke menye amegbetɔŋutilã o. (1 Korintotɔwo 15:45; 1 Petro 3:18) Esia tae Yesu te ŋu gblɔ na efe apostolowo le ŋkeke si do ŋgɔ na efe ku dzi be: “Esusɔ vie ko xexea magakpɔm o.”
Susu masɔmasɔ aɖewo siwo le amewo si ku ɖe Kristo fe vava ŋu
Susu masɔmasɔ: Amewo susuna be esi Biblia gblɔ be amewo akpɔ Yesu “le dzifolilikpowo dzi gbɔna” la, efia be ne Yesu va la amewo akpɔ eya amea kple ŋku.
Nyatefenya: Zi geɖe la, Biblia zãa alilikpo wòdoa fome kple nu siwo womate ŋu akpɔ kple ŋku o. (3 Mose 16:2; 4 Mose 11:25; 5 Mose 33:26) Le kpɔɖeŋu me, Mawu gblɔ na Mose be: “Kpɔ ɖa, megbɔna gbɔwò le alilikpo dodo me.” (2 Mose 19:9) Mose mekpɔ Mawu kple ŋku ŋutɔŋutɔ o. Nenema kee Kristo ‘anɔ dzifolilikpowo dzi’ ava le gɔmesese sia nu be amewo ade dzesi efe vava togbɔ be womate ŋu akpɔ eya amea ŋutɔ kple ŋku o hã.
Susu masɔmasɔ: Amewo susuna be nya si wogblɔ le Nyaɖeɖefia 1:7 be “ŋku sia ŋku akpɔe” esi wonɔ nu fom tso Kristo fe vava ŋu la fia be amewo akpɔ eya amea kple ŋku ŋutɔŋutɔ.
Nyatefenya: Wozãa Helagbe me nya siwo gɔme woɖe le Biblia me be “ŋku” kple “akpɔe” ɣeaɖewoɣi wofiaa nu si gɔme woate ŋu ase alo akpɔ le susu me, ke menye be woakpɔe kple ŋku ŋutɔŋutɔ o. * (Mateo 13:15; Luka 19:42; Romatɔwo 15:21; Efesotɔwo 1:18) Biblia gblɔ be Yesu, si wofɔ ɖe tsitre la, “le kekeli si ŋu womate ŋu ate ɖo o la me, ame si amegbetɔ aɖeke . . . [mate] ŋu akpɔ o.” (1 Timoteo 6:16) Eya ta “ŋku sia ŋku akpɔe” le gɔmesese sia nu be amewo katã akpɔe adze sii be Yesue le Mawu fe ʋɔnudɔdrɔ̃ hem va amewo dzi.
Susu masɔmasɔ: Amewo susuna be 2 Yohanes 7 me nyawo fia be ne Yesu va la, amegbetɔŋutilãe anɔ eŋu.
Nyatefenya: Mawunyakpukpui ma gblɔ be: “Ameblela geɖewo do go yi xexea me, ame siwo meʋua Yesu Kristo me be eva le ŋutilã me o.” Le apostolo Yohanes fe ŋkekeawo me la, ame aɖewo gblɔna be menye amegbetɔe Yesu nye o, eye meva le ŋutilã me o. Woyɔa ame siawo be Sidzedzehametɔwo. Woŋlɔ 2 Yohanes 7 be woatsɔ aɖee fia be aʋatsonyawoe Sidzedzehametɔwo fe nufiafia mawo nye.
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Nu Kae Nye Mawu Fiaɖufe La?
Bu nu si tae Mawu fe dziɖuɖua fo dziɖuɖu bubu ɖe sia ɖe ta sãsãsã la ŋu.
Nuka Tututue Nye Biblia fe Nufiafia?
“Ŋkeke Mamlɛawo” Mee Míele Nyatefea?
Kpɔ ale si nɔnɔme siwo amewo le ɖeɖem fia la ɖo kpe edzi be míele ‘ŋkeke mamlɛ’ siwo Biblia gblɔ ɖi me la ɖa.


text:
Nu Ka Dzie Yehowa Ðasefowo Xɔ Se?
Mí Yehowa Ðasefowo míedzea agbagba be míanɔ agbe ɖe Kristotɔnyenye si Yesu fia, si dzi efe apostolowo zɔ ɖo la nu. Nyati sia fo nu tso míafe dzixɔse veviwo ŋu kpuie.
Mawu. Míesubɔa Mawu vavã ɖeka si nye Ŋusẽkatãtɔ kple Wɔla la. Eŋkɔe nye Yehowa. (Psalmo 83:18; Nyaɖeɖefia 4:11) Eyae nye Abraham, Mose kple Yesu fe Mawu la.
—2 Mose 3:6; 32:11; Yohanes 20:17.
Biblia. Míexɔe se be Mawu fe gbɔgbɔe ʋã amewo woŋlɔ efe gbedeasia na amegbetɔwo. (Yohanes 17:17; 2 Timoteo 3:16) Míetu míafe dzixɔsewo katã ɖe Biblia-gbalẽ 66-awo katã dzi; agbalẽ siawo tso “Nubabla Xoxoa” kple “Nubabla Yeyea” siaa me. Nufialagã Jason D. BeDuhn gblɔe wòsɔ nyuie esi wòŋlɔ bena, Yehowa Ðasefowo “tu wofe dzixɔsewo kple subɔsubɔnuwɔnawo katã ɖe Biblia ŋutɔ dzi, ke woawo ŋutɔwo meɖo nu si dzi wodi be yewoaxɔ ase la ɖi o.” *
Togbɔ be míexɔ Biblia bliboa me nyawo dzi se hã la, menye blemakɔnuléɖeasilawoe míenye o. Míelɔ̃ ɖe edzi be woŋlɔ Biblia fe akpa aɖewo ɖe kpɔɖeŋunyagbɔgblɔwo me eye menye ɖeko míase wo gɔme abe ale si tututu woŋlɔ wo ɖi ene o.
—Nyaɖeɖefia 1:1.
Yesu. Míezɔna ɖe Yesu Kristo fe nufiafia kple efe kpɔɖeŋuwo nu eye míedea bubu eŋu elabe eyae nye mía Ðela kple Mawu fe Vi la. (Mateo 20:28; Dɔwɔwɔwo 5:31) Eya ta Kristotɔwoe míenye. (Dɔwɔwɔwo 11:26) Ke hã, míesrɔ̃e le Biblia me be menye Yesue nye Mawu Ŋusẽkatãtɔ la o, eye Ŋɔŋlɔawo fe akpa aɖeke meɖo kpe Trinita alo Mawuɖekaetɔ̃ fe nufiafia dzi o.
—Yohanes 14:28.
Mawu Fiaɖufe La. Esia nye dziɖuɖu ŋutɔŋutɔ le dzifo, menye nɔnɔme aɖe si le Kristotɔwo fe dzi me ye o. Ava xɔ ɖe amegbetɔwo fe dziɖuɖuwo tefe, eye wòana tame si Mawu ɖo ɖe anyigba ŋu nava eme. (Daniel 2:44; Mateo 6:9, 10.) Etefe madidi o esia ava eme, elabena Biblia fe nyagblɔɖiwo ɖee fia be míele “ŋkeke mamlɛawo me.”
—2 Timoteo 3:1-5; Mateo 24:3-14.
Yesue nye Mawu Fiaɖufe si le dzifo la fe Fia. Ete dziɖuɖu tso fe 1914 me.
—Nyaɖeɖefia 11:15.
Xɔxɔ. Yesu fe tafevɔsa ate ŋu ana míakpɔ xɔxɔ tso nu vɔ̃ kple ku si me. (Mateo 20:28; Dɔwɔwɔwo 4:12) Hafi Yesu fe tafevɔsaa naɖe vi na ame aɖe la, ele be wòaxɔ Yesu dzi ase eye wòatrɔ efe agbenɔnɔ ahaxɔ nyɔnyrɔ. (Mateo 28:19, 20; Yohanes 3:16; Dɔwɔwɔwo 3:19, 20) Ame fe dɔwɔwɔwoe ɖenɛ fiana be xɔse le esi. (Yakobo 2:24, 26) Gake menye ame aɖe ŋutɔ fe agbagbadzedze dzie wòato akpɔ xɔxɔ o, ke boŋ “Mawu fe amenuveve” ye.
—Galatiatɔwo 2:16, 21.
Dzifo. Yehowa Mawu, Yesu Kristo kple mawudɔla wɔnutefewo le gbɔgbɔmenuto me. * (Psalmo 103:19-21; Dɔwɔwɔwo 7:55) Woagbɔ agbe amewo fe fufofo sue aɖe siwo fe xexlẽme nye ame 144,000 be woaɖu dzi kple Yesu le Fiaɖufea me.
—Daniel 7:27; 2 Timoteo 2:12; Nyaɖeɖefia 5:9, 10; 14:1, 3.
Anyigba. Mawu wɔ anyigba be wòanye amegbetɔwo fe afe tegbee. (Psalmo 104:5; 115:16; Nyagblɔla 1:4) Mawu ayra toɖola wɔnutefewo ale be woava nɔ lãmesẽ deblibo me eye woanɔ agbe tegbee le paradiso me le anyigba dzi.
—Psalmo 37:11, 34.
Vɔ̃ɖinyenye kple fukpekpe. Esia dze egɔme esime mawudɔla aɖe dze aglã. (Yohanes 8:44) Mawudɔla sia, si wova yɔ be “Satana” kple “Abosam” le efe aglãdzedzea megbe la, foe ɖe atsu kple asi gbãtɔ nu wowɔ ɖeka kplii le efe aglãdzedzea me, eye emetsonuawo he fukpekpe vɛ na wofe dzidzimeviwo. (1 Mose 3:1-6; Romatɔwo 5:12) Esi Mawu di be yeakpɔ nya si Satana fɔ ɖe te la gbɔ ta la, eɖe mɔ ɖe vɔ̃ɖinyenye kple fukpekpe ŋu, gake maɖe mɔ ɖe nu siawo ŋu tegbee o.
Ku. Ame siwo ku la megale afi aɖeke o. (Psalmo 146:4; Nyagblɔla 9:5, 10) Womele funyafunya wɔm wo le dzo mavɔ me o.
To tsitretsitsia dzi la, Mawu agbɔ agbe ame miliɔn akpe siwo ku la. (Dɔwɔwɔwo 24:15) Gake ne ame siwo woafɔ ɖe tsitre dometɔ aɖewo gbe be yewomazɔ ɖe Mawu fe mɔwo dzi o la, woatsrɔ̃ wo eye tsitretsitsimɔkpɔkpɔ aɖeke maganɔ anyi na wo o.
—Nyaɖeɖefia 20:14, 15.
Ƒome. Míeléa dzidzenu si Mawu ɖo tso gɔmedzedzea me ke be srɔ̃ɖeɖe nanye ɖekawɔwɔ si anɔ ŋutsu kple nyɔnu dome, eye ahasiwɔwɔ ko dzie woanɔ te ɖo agbe srɔ̃ la me ɖe asi. (Mateo 19:4-9) Míeka ɖe edzi be nunya si le Biblia me kpena ɖe fomewo ŋu wokpɔa dzidzedze.
—Efesotɔwo 5:22–6:1.
Míafe subɔsubɔ. Míesubɔa atitsoga alo nɔnɔmewɔwɔ aɖeke o. (5 Mose 4:15-19; 1 Yohanes 5:21) Míafe subɔsubɔ fe akpa vevi aɖewoe nye esiwo gbɔna:
Gbedodoɖa na Mawu.
—Filipitɔwo 4:6.
Biblia-xexlẽ kple esɔsrɔ̃.
—Psalmo 1: 1-3.
Ŋugbledede le nu siwo míexlẽ le Biblia me la ŋu.
—Psalmo 77:12.
Kpekpe ɖekae ado gbe ɖa, asrɔ̃ Biblia, aʋu míafe xɔse me ahade dzi fo na mía nɔvi Ðasefowo kple ame bubuwo.
—Kolosetɔwo 3:16; Hebritɔwo 10:23-25.
Gbefãɖeɖe “Fiaɖufe ŋuti nya nyui” la.
—Mateo 24:14.
Fiaɖufe Akpatawo kple xɔ bubu siwo míezãna tsɔ doa xexea me katã fe Biblia-fiafiadɔa ɖe ŋgɔ la tutu kple beléle na wo.
—Psalmo 127:1.
Kpekpeɖeŋunana ne afɔku dzɔ.
—Dɔwɔwɔwo 11:27-30.
-
Míafe habɔbɔa. Wowɔ ɖoɖo míele hame vovovowo me, eye hamemetsitsiwo fe ha si kpɔa hamea dzi la le hame ɖe sia ɖe me. Gake menye subɔsubɔhaŋgɔnɔlawoe hamemetsitsiawo nye o, eye womexea fe na wo o. (Mateo 10:8; 23:8) Míenaa nu ewolia o, eye womedzɔa ga le amewo si le míafe kpekpewo me o. (2 Korintotɔwo 9:7) Ga siwo amewo dzɔna faa ye wotsɔ dɔa alɔ míafe dɔa eye womeʋua go gadzɔlawo fe ŋkɔ o.
Dɔdzikpɔha, si nye Kristotɔ tsitsiwo fe fufofo sue aɖe siwo subɔna le míafe xexea me katã fe dɔwɔfegã, lae naa mɔfiamewo Yehowa Ðasefowo le xexea me godoo.
—Mateo 24:45.
Míafe ɖekawɔwɔ. Míafe dzixɔsewo le ɖeka le xexea me godoo. (1 Korintotɔwo 1:10) Míedzea agbagba be hadomeɖofewo, dekɔnuwo kple dukɔ si me tɔwo míenye nagade mama mía me o. (Dɔwɔwɔwo 10:34, 35; Yakobo 2:4) Togbɔ be míewɔ ɖeka hã la, gome le ame sia ame si be wòatia nu si wòawɔ. Ðasefo ɖe sia ɖe tsoa nya me le mɔ si wɔ ɖeka kple efe dzitsinya si wòtsɔ Biblia na hehee la nu.
—Romatɔwo 14:1-4; Hebritɔwo 5:14.
Míafe nuwɔnawo. Míedzea agbagba be míaɖe ɖokuitɔmadimadi fe lɔlɔ̃ afia le míafe nuwɔnawo me. (Yohanes 13:34, 35) Míefoa asa na nuwɔna siwo medzea Mawu ŋu o. Esiawo dometɔ ɖekae nye ʋudodo, si nye ʋuzazã le mɔ gbegblẽ nu. (Dɔwɔwɔwo 15:28, 29; Galatiatɔwo 5:19-21) Míenye ŋutifafamewo, eye míekpɔa gome le aʋawɔwɔ me o. (Mateo 5:9; Yesaya 2:4) Míedea bubu dukɔ si me míele fe dziɖuɖu ŋu eye míewɔna ɖe efe se dzi ne esia wɔwɔ mana míada Mawu fe se dzi o ko.
—Mateo 22:21; Dɔwɔwɔwo 5:29.
Mí kple ame bubuwo dome fomedodo. Yesu de se be: “Lɔ̃ hawòvi abe wò ŋutɔ ɖokuiwò ene.” Egblɔ hã be Kristotɔwo menye “xexea fe akpa aɖeke o.” (Mateo 22:39; Yohanes 17:16) Eya ta míedzea agbagba be “míawɔ nyui na amewo katã.” Gake míeɖonɛ kplikpaa be míade akpa aɖeke dzi le dunyahehe me o, eye míedoa ka kple subɔsubɔha bubu aɖeke o. (Galatiatɔwo 6:10; 2 Korintotɔwo 6:14) Gake míexea mɔ na ame siwo tiae be yewoakpɔ gome le nuwɔna mawo me la o.
—Romatɔwo 14:12.
Ne nyabiase bubuwo gale asiwò ku ɖe Yehowa Ðasefowo fe dzixɔsewo ŋu la, àte ŋu axlẽ nu geɖe tso mía ŋu le míafe nyatakakadzraɖofea, àte ŋu ado ka kple míafe dɔwɔfeawo dometɔ ɖeka, ade kpekpe le míafe Fiaɖufe Akpata si le mia gbɔ me alo àfo nu kple Ðasefo aɖe si le miafe nutoa me.
^ mm. 4 Kpɔ agbalẽ si nye Truth in Translation, axa 165.
^ mm. 10 Wotsɔ mawudɔla vɔ̃ɖiwo fu gbe tso dzifo, gake wokpɔtɔ le gbɔgbɔmenutowo me.
Srɔ̃ Nu Geɖe Wu
NYA SIWO AMEWO BIANA EDZIEDZI
Ame Kae Ðo Yehowa Ðasefowo Ƒe Haa?
Xlẽ nu tso nu si tae Charles Taze Russell menye subɔsubɔha yeye ɖola o la ŋu.
NYA SIWO AMEWO BIANA EDZIEDZI
Ðe Yehowa Ðasefowo Ƒe Biblia To Vovoa?
Biblia vovovowo zazã ate ŋu ana be míafe Biblia-sɔsrɔ̃ naganyo ɖe edzi. Nu etɔ̃ aɖewo koŋ na be wòhiã be nàzã Ŋɔŋlɔ Kɔkɔeawo
NYA SIWO AMEWO BIANA EDZIEDZI
Nu Ka Tae Yehowa Ðasefowo Meɖua Dzigbezã O?
Kpɔ susu ene siwo tae Mawu mekpɔa ŋudzedze le ame siwo ɖua dzigbezã ŋu o la ɖa.
NYA SIWO AMEWO BIANA EDZIEDZI
Ðe Yehowa Ðasefowo Xɔ Yesu Dzi Sea?
Kpɔ nu si tae wòle vevie be Kristotɔ vavãwo naxɔ Yesu dzi ase la ɖa.
AME KAWOE LE YEHOWA ƑE LƆLƆ̃NU WƆM EGBEA?
Ame Kawoe Yehowa Ðasefowo Nye?
Ènya Yehowa Ðasefo aɖewoa? Nu ka tututue nènya tso mía ŋu?


text:
SRƆ̃ WOƑE XƆSE | DAVID
“Yehowa Tɔe Nye Aʋa La”
DAVID lé eɖokui sesĩe be yemagadze anyi o esime wònɔ go kpem kple asrafo siwo nɔ sisim tso aʋakpefea. Edze le mo na wo be ŋɔdzi lé wo. Nu kae do ŋɔdzi na wo nenema? David anya se ale si wotsɔ dzodzodzoetsitsi nɔ ŋkɔ aɖe yɔm enuenu. Ŋutsu aɖe fe ŋkɔ yɔm wonɔ. Kaka wòakpɔ la, ŋutsua ŋutɔe nye ema le tsitre dadatɔe le bali la me. Anɔ eme be David mekpɔ ame aɖe si dzɔ atsu nenema gbegbe kpɔ le efe agbe me o.
Ŋutsua ŋkɔe nye Goliat! David kpɔ nu si tae asrafoawo nɔ evɔ̃m ɖo—ekɔkɔ ale gbegbe, eye wòdzɔ atsu etefe mekɔ o. Efe aʋawɔnu dziŋɔawo manɔmee gɔ̃ hã la, efe ametia ŋutɔ fe kpekpeme awu ŋutsu kako eve fe kpekpeme. Ke hã, egabla aʋakpa, ŋusẽ le eŋu ale gbegbe, eye wònye aʋawɔla bibi. Goliat do ɣli ŋɔdzitɔe hetɔ gbe Israel-srafowo. Kpɔ ale si efe gbe sesẽa anɔ ɖiɖim le togbɛnuto ma me esime wòle alɔme ɖem le Israel-ʋakɔa kple wofe fia Saul ŋu ɖa. Enɔ gbɔgblɔm be ne ame aɖe be yenye ŋutsu la, neva ne yewo ɖeɖe yewoakpe, eye dziɖuɖua ayi na ame si akpe nɔvia dzi la fe akpadzinɔlawo!—1 Samuel 17:4-10.
Israel-srafoawo nɔ vɔvɔ̃m. Fia Saul hã nɔ vɔvɔ̃m. David se be aleae nɔnɔmea nɔ ɣleti ɖeka kple edzivɔe nye ema! Filistitɔwo kple Israel viwo siaa fu asaɖa anyi ɖe aʋakpefea esime Goliat yi efe alɔmeɖeɖea dzi tso ŋkeke yi ŋkeke eye wo dometɔ aɖeke meke atse be yeakpe aʋa kple nɔvia o. Esia te ɖe David dzi ŋutɔ. Ŋukpenya ka gbegbee nye esi be ŋɔdzi lé Israel fe fia la kple efe asrafowo kpakple David ŋutɔ nɔviŋutsu tsitsi etɔ̃awo! David kpɔe be menye ɖeko Goliat trɔ̃subɔla ma nɔ gbɔ ɖim Israel fe aʋalɔgo la ko evɔ o, ke enɔ vlo dom Yehowa, Israel fe Mawu la, hã! Gake nu kae David si nye ɖekakpui dzaa la ate ŋu awɔ tso nɔnɔmea ŋu? Eye aleke míate ŋu asrɔ̃ David fe xɔse egbea?—1 Samuel 17:11-14.
‘SI AMI NƐ, ELABENA EYAE!’
Na míatrɔ susu ɖe nu siwo dzɔ ɣleti geɖe do ŋgɔ la ŋu. Ɣemaɣi la, David nɔ fofoa fe alẽwo kplɔm le togbɛ siwo te ɖe Betlehem ŋu la dzi eye fiẽsi nɔ ɖoɖom. Enye ɖekakpui dzeɖekɛ, eye anɔ eme be mexɔ fe blaeve haɖe o. Ebiã, efe dzedzeme nyo ame ŋu, eye efe tagbɔ kɔ. Ne eya ɖeɖe li la, ezãa ɣeyiɣia tsɔ nɔa saŋku fom. Mawu fe asinudɔwɔwɔ dzeaniawo wɔ dɔ ɖe edzi ale gbegbe, eye eva bi ɖe saŋkufofo me le esi wòzãa ɣeyiɣi geɖe ɖe efofo ŋu hesea vivi nɛ ta. Gake fiẽsi ma la, wodɔ ame ɖa be wòayɔ David vɛ. Fofoa di be yeakpɔe enumake.—1 Samuel 16:12.
Esi wòva ɖo la, ekpɔ fofoa Isai wòle dze ɖom kple amegãɖeɖi aɖe. Samuel, nyagblɔɖila wɔnutefe lae. Yehowa dɔe be wòaɖasi ami na Isai viŋutsuawo dometɔ ɖeka be wòava ɖu fia ɖe Israel dzi! Samuel kpɔ David nɔviŋutsu tsitsi adreawo xoxo, gake Yehowa na Samuel nya kɔtɛ be yemetia wo dometɔ aɖeke o. Ke esi David va ɖo la, Yehowa gblɔ na Samuel be: ‘Si ami nɛ, elabena eyae!’ Samuel ʋu lãdzo aɖe si me ami tɔxɛ aɖe le la le David nɔviŋutsuawo katã ŋkume eye wòkɔ amia fe ɖe ɖe David fe tame. Tso gbe si gbe wosi ami na David la, tɔtrɔ ɖedzesi aɖe va efe agbe me. Biblia gblɔ be: “Yehowa fe gbɔgbɔ va David dzi tso gbe ma gbe.”—1 Samuel 16:1, 5-11, 13.
Ðe David va nɔ didim vevie be yeazu fia le nɔfe gã didi ta? Ao, ke boŋ egbɔ dzi ɖi kpɔ Yehowa sinu be wòana efe gbɔgbɔa nana yeanya ɣeyiɣi si tututu wòle be yeadze fiaɖuɖu gɔme. Eya ta etsɔ ɖokuibɔbɔ yi efe alẽkpɔkplɔdɔa dzi. Ewɔ dɔ sia kple dzi blibo kpakple kalẽwɔwɔ geɖe. Ekpɔ fofoa fe alẽwo ta tso dzata aɖe si me, eye ɣebubuɣi la, ekpɔ wo ta tso sisiblisi aɖe si me. Menye ɖeko David tsi tsitre ɖe adzɔge nɔ agbagba dzem be yeanya lã lénu mawo ɖa o. Ke boŋ etso enumake hewɔ avu kpli wo, eye wòɖe fofoa fe alẽ beliawo tso wo si me. Le go eveawo siaa me la, eya ɖeka pɛ wu lã wɔadã dziŋɔ mawo!—1 Samuel 17:34-36; Yesaya 31:4.
Ɣeyiɣi aɖe megbe la, wogadɔ ame ɖa be wòayɔ David vɛ. Fia Saul se nu tso David fe nɔnɔme nyuiwo ŋu. Togbɔ be Saul gakpɔtɔ nye aʋakalẽtɔ hã la, efe nu megadze Yehowa ŋu o, elabena egbe Mawu fe gbe dzi wɔwɔ. Yehowa na efe gbɔgbɔa dzo le Saul dzi, eya ta gbɔgbɔ vɔ̃ɖi aɖe va nɔ fu ɖem nɛ, si wɔnɛ be wòdoa dɔmedzoe, ebua nazã, eye wòsẽa ŋuta le ame ŋu. Ne gbɔgbɔ vɔ̃ɖi sia va le fu ɖem na Saul la, nu ɖeka si tea ŋu nana efe dzi dzea emee nye be woanɔ ha fom nɛ. Saul fe subɔviwo dometɔ aɖewo se be David bi ɖe saŋkufofo me eye wònye kalẽtɔ hã. Eya ta edɔ woyi ɖayɔ David vɛ nɛ, eye etefe medidi o, David va zu Saul fe hafola le fiasãa me, eye wòzu efe adekplɔvi hã.—1 Samuel 15:26-29; 16:14-23.
Ðekakpui kple ɖetugbuiwo ate ŋu asrɔ̃ David fe xɔse le mɔ geɖe nu le go sia me. De dzesii be ezã efe vovoɣiwo ɖe nuwɔna siwo ana wòate ɖe Yehowa ŋu kplikplikpli la ŋu. Gakpe ɖe eŋu la, etu ŋutete nyui siwo ŋu dɔ wòate ŋu awɔ le agbe me kple esiwo ana wòanye dɔwɔla bibi la ɖo. Gake fo wo katã ta la, ezɔ ɖe Yehowa fe gbɔgbɔa fe mɔfiafia nu. Kpɔɖeŋu nyui ka gbegbee nye esi wòɖo ɖi na mí katã!—Nyagblɔla 12:1.
‘DZIKA MEGATSO AME AÐEKE ƑO LE ETA O’
Esime David nɔ Saul subɔm la, etrɔna yia afe me edziedzi ɖakplɔa alẽawo, eye ɣeaɖewoɣi la, enɔa anyi wòdidina. Gbe ɖeka esime David nɔ alẽawo kplɔm la, fofoa Isai dɔe be wòayi aɖakpɔ nɔviaŋutsu tsitsi etɔ̃awo, siwo nɔ Saul fe asrafohaa me la fe fɔfɔme ɖa. David ɖo to fofoa, eye wòdro agba si me nuɖuɖu le na nɔviaŋutsuawo la hedze mɔ ɖo ta Ela Bali la me. Esi wòva ɖo la, ewɔ moyaa nɛ be aʋalɔgo eveawo le wo nɔewo kpɔm aʋamakpemakpee, abe ale si míeɖe eme le nyati sia fe gɔmedzedze ene. Aʋalɔgo eveawo le toawo ŋu dze ŋgɔ wo nɔewo le bali gã la me.—1 Samuel 17:1-3, 15-19.
David kpɔe be mesɔ kura be nuwo nanɔ alea o. Nu ka tae Yehowa, Mawu gbagbe la, fe aʋakɔa nanɔ sisim le amegbetɔ dzro, si nye trɔ̃subɔla nu le vɔvɔ̃ ta? Le David gbɔ la, Goliat fe alɔmeɖeɖea nye vlododo Yehowa ŋutɔ tẽe. Eya ta edze nufofo kple asrafoawo tso Goliat wuwu ŋu. Etefe medidi o, David nɔviŋutsu tsitsitɔ, Eliab, se nya si gblɔm David nɔ. Eliab he nya ɖe eŋu vevie hegblɔ be yenya be aʋaa tefe kpɔ gee wòva. Gake David ɖo eŋu nɛ be: “Nu ka mehewɔ fifia? Menye nya ko mebia oa?” Esia yome la, eyi edzi nɔ gbɔgblɔm kakaɖedzitɔe be yeate ŋu awu Goliat va se ɖe esime ame aɖe yi ɖagblɔ nya siwo gblɔm wònɔ la na Saul. Eya ta fia la dɔ ame ɖa be wòaɖakplɔ David vɛ na ye.—1 Samuel 17:23-31.
David gblɔ dzidefonya sia na fia la tso Goliat ŋu be: ‘Dzika megatso ame aɖeke fo le eta o.’ Enye nyatefe be dzi ɖe le Saul kple efe amewo fo le Goliat ta. Ðewohĩ vodada si wowɔe nye be wotsɔ wo ɖokuiwo sɔ kple ame dzɔtsu la, eye wokpɔe be ne yewokɔ aleke gbegbe hã, efe fodo gbɔ alo akɔta ko yewoase. Wosusui be ame dzɔtsu ma si bla aʋakpa la aɖe yewofe agbe ɖa kaba ŋutɔ. Gake David ya mebu nuwo ŋu nenema o. Abe ale si míava kpɔe ene la, David fe susu le nya sia ŋu to vovo kura. Eya ta egblɔ be woaɖe mɔ na ye yeaɖakpe kple Goliat.—1 Samuel 17:32.
Saul melɔ̃ ɖe edzi o, eye wògblɔ be: “Màte ŋu ayi aɖawɔ aʋa kple Filistitɔ ma o, elabena ɖevi ko nènye, ke eya la, aʋawɔla wònye tso efe ɖekakpui me ke.” Ðe esia fia be ɖevie David nyea? Ao, ke hã, metsi awɔ asrafodɔ haɖe o, eye anɔ eme be David dze abe ame si metsi boo o ene. Gake wonya David xoxo be enye kalẽtɔ, eye ɣemaɣi la, anɔ eme be esusɔ vie wòaxɔ fe blaeve.—1 Samuel 16:18; 17:33.
David fo nu tso ale si wòwu dzata kple sisiblisi lae ŋu na Saul kple susu be wòagavɔ̃ ɖe ye nu o. Adegbe fomee wònɔa? Ao. David nya nu si gbɔ wòtso be yete ŋu wu lã wɔadã mawo. Egblɔ be: “Yehowa, ame si ɖem tso dzata kple sisiblisi fe fewo me la, aɖem tso Filistitɔ sia si me.” Saul va lɔ̃ nɛ mlɔeba eye wògblɔ nɛ be: “Heyi, eye Yehowa nenɔ kpli wò.”—1 Samuel 17:37.
Ðe nàdi be xɔse si nɔ David si la tɔgbi nanɔ ye sia? Ekema, de dzesii be menye ɖe David se le eɖokui me be xɔse le ye si alo ɖeko wòsusui nenema ko o. Nu siwo wònya tso Mawu ŋu kple nu siwo me wòto lae na wòxɔ Mawu dzi se. Enyae be Yehowa nye Ametakpɔla lɔ̃ame kple Ame si wɔa efe ŋugbedodowo dzi. Ne míedi be xɔse ma tɔgbi nanɔ mía si la, ele be míanɔ nu srɔ̃m tso Mawu si ŋu Biblia fo nu tsoe la ŋu. Eye ne míele nu siwo míesrɔ̃ dzi wɔm la, míakpɔe be emetsonu nyuiawo ado ŋusẽ míafe xɔse nenema ke.—Hebritɔwo 11:1.
“YEHOWA ATSƆ WÒ ADE ASI NAM”
Gbã la, Saul dze agbagba be yeado yefe aʋawɔnuwo na David. Wole abe Goliat tɔwo ke ene, wotsɔ akɔbli wɔ woe, eye anɔ eme be gawu alo awu si le abe tɔmelãtsro ene la hã kpe ɖe eŋu. Gake esi David do gawu gã kpekpe ma eye wòtee kpɔ be yeazɔ la, ekpɔe be made ye dzi o. Mexɔ hehe abe asrafo ene o, eya ta medo aʋawɔnu mawo kpɔ o, vevietɔ esi wònye be Saul fe gawue, elabena eyae nye ame si kɔkɔ wu le Israel ɣemaɣi! (1 Samuel 9:2) Eɖe aʋawɔnu bliboa ɖi eye wòtiae be yeanɔ yefe awua me ko—efe lãkplɔviwu si nana wòsua te nyuie kpɔa alẽawo ta.—1 Samuel 17:38-40.
David tsɔ efe lãkplɔtia, ekpla efe akplo la, eye wòtsɔ akafo hã ɖe asi. Akafo adze nu maɖinui, gake le nyatefe me la, enye aʋawɔnu si ŋu ŋɔdzi le. Enye lãgbalẽ sue aɖe si ŋu wotsi ka legbee eve ɖo; ka ɖeka le efe go ɖeka dzi eye evelia le efe go kemɛ dzi, eye wònye takpɔnu si sɔ nyuie na alẽkplɔla. Ne alẽkplɔla tsɔ kpe de lãgbalẽ suea me eye wòdo asi ɖe dzi troe sesĩe heɖe asi le kawo dometɔ ɖeka ŋu la, kpea ate ŋu ado le eme kple ŋusẽ ale gbegbe be ate ŋu awu ame. Aʋawɔnu sia tea ŋu wua ame ale gbegbe be, ɣeaɖewoɣi la, akafodalawo fe hatsotsowo nɔa asrafohawo me.
Esi David tsɔ nu mawo bla akpae vɔ la, ewɔ kaba be yeaɖakpe kple yefe futɔa. Míate ŋu akpɔ ale si David anɔ gbe dom ɖa vevie esime wòbɔbɔ nɔ kpe zɔzrɔ̃e atɔ̃ fɔm le tɔʋu si fu la me ɖaa le susu me. Eyome eɖo ta aʋakpefea—menɔ zɔzɔm o, ke boŋ enɔ du fum!
Esi Goliat kpɔ ame si gbɔna be yeava kpe kplii la, nu kae wòsusu? Nuŋlɔɖia gblɔ be: “Edo vloe, elabena ɖevi ko wònye, ebiã, eye wòdze ɖeka.” Goliat do ɣli sesĩe gblɔ be: “Avue menye hafi nètsɔ kpowo gbɔna gbɔnyea?” Edze fãa be ekpɔ David fe atia gake menya be akafo le esi o. Eyɔ Filistitɔwo fe mawuwo tsɔ fo fi de David eye wòka atam be yeatsɔ yefe futɔ sia si meɖi naneke le ye ŋkume o la fe kukua ana dzifoxewo kple gbemelãwo.—1 Samuel 17:41-44.
Nya siwo David gblɔ tsɔ ɖo eŋu nɛ, si ɖe xɔse si gbegbe le esi fia la, gawɔa dɔ ɖe ame dzi va de asi na egbea. Kpɔe ɖa le susu me be ɖekakpuia kɔ gbe dzi le nya siawo gblɔm ɖo ɖe Goliat be: “Wò ya ètsɔ yi, akplɔ kple aŋutrɔ gbɔna gbɔnye, ke nye ya megbɔna gbɔwò le aʋakɔwo fe Yehowa, Israel fe aʋalɔgowo fe Mawu, si ŋu nèɖe alɔme le la, fe ŋkɔ me.” David nyae be menye amegbetɔ fe ŋusẽ kple aʋawɔnuwoe nye nu vevitɔ o. Goliat mede bubu Yehowa Mawu ŋu o, eye Yehowa hã atu nu kplii. David gblɔe ɖe etefe be “Yehowa tɔe nye aʋa la.”—1 Samuel 17:45-47.
David nyae nyuie be Goliat dzɔ atsu eye aʋawɔnu sesẽwo le esi. Ke hã David meɖe mɔ nu mawo do ŋɔdzi nɛ o. David mewɔ vodada si Saul kple efe asrafoawo wɔ la o. David metsɔ eɖokui sɔ kple Goliat o. Ke etsɔ Goliat sɔ kple Yehowa boŋ. Goliat si kɔkɔ meta 3 kloe la kɔkɔ wu ŋutsu bubuwo sãsãsã, gake aleke wòanɔ ne wotsɔe sɔ kple xexea me katã fe Dziɖulagã la? Vavãe, le eyama ŋkume la, Goliat le ko abe nugbagbevi nyaŋui aɖe ene, abe ale si amegbetɔwo katã le le Mawu ŋkume ene—ke le eya gome la, Yehowa ɖoe be yeatsrɔ̃e ɖa!
David le du dzi ɖo ta efe futɔa gbɔ hede asi efe akploa me tsɔ kpe ɖeka. Etsɔ kpea de efe akafoa me hedoe ɖe dzi le etrom sesĩe ale gbegbe be wòle ya sim hele ɖiɖim xuimxuimxuim. Goliat zɔ ɖe David dzi, eye anɔ eme be enɔ efe akpoxɔnutsɔlaa yome tututu. Edze fãa be Goliat fe kɔkɔme mede edzi le go sia me o, elabena akpoxɔnutsɔla si kɔkɔ abe ŋutsu bubuwo ke ene la mate ŋu akɔ akpoxɔnua ayi dzi ale gbegbe be wòakpɔ ame dzɔtsu la fe ta ta o. Eye efe ta hãe David dzidze.—1 Samuel 17:41.
David da kpea azɔ. Kpɔ ale si ɖoɖoe anyi zi toŋtoŋ esi kpea le ʋɔ lũm sesĩe ɖo ta Goliat gbɔe ɖa. Ðikeke mele eme o be, Yehowa kpɔ egbɔ be mahiã be David nada kpe bubu o. Kpea yi ɖalɔ Goliat fe ŋgonu tututu hege ɖe tago me nɛ. Ðeko ame dzɔtsu la dze anyi gbloo tsyɔ mo anyi! Anɔ eme be ŋɔdzi lé efe akpoxɔnutsɔlaa wòde afɔ du me. David yi ɖaɖe Goliat ŋutɔ fe ɣi le eŋu hetsɔ tso ta le enu.—1 Samuel 17:48-51.
Dzi ɖo Saul kple efe asrafoawo fo mlɔeba. Wodo aʋaɣli sesĩe helũ ɖe Filistitɔawo dzi. Aʋa la wu enu abe ale si tututu David gblɔe na Goliat ene be: Yehowa “atsɔ mi katã ade asi na mí.”—1 Samuel 17:47, 52, 53.
Mawu subɔlawo megayia aʋa egbea o. Ɣeyiɣi si me Mawu subɔlawo tsɔa lãnuwo yia aʋae la va yi. (Mateo 26:52) Ke hã, ehiã be míasrɔ̃ David fe xɔse. Abe David ene la, ele be míaka ɖe edzi be Yehowa li ŋutɔŋutɔ—eyae nye Mawu ɖeka kolia si wòle be míasubɔ kple Mawu si ŋu wòle be míade bubui. Ɣeaɖewoɣi la, ate ŋu adzɔ be míase le mía ɖokui me be míafe kuxiwo lolo wu mí, gake míafe kuxiwo meɖi naneke o ne míetsɔ wo sɔ kple Yehowa fe ŋusẽ mavɔmavɔ la. Ne míena Yehowa nye míafe Mawu eye míexɔ edzi se abe ale si David xɔ edzi se ene la, ekema nɔnɔme sesẽ alo kuxi aɖeke malolo wu mí o. Naneke mesesẽ gbɔ Yehowa fe ŋusẽ ŋu o!


text:
ŊUTINYA 15
Lot Srɔ̃ Kpɔ Megbe
LOT kple efe fomea kpakple Abraham wonɔ anyi ɖekae le Kanaan-nyigba la dzi. Gbeɖeka Abraham gblɔ na Lot bena: ‘Anyigba mesɔ gbɔ ɖe afisia na míafe lãwo katã o. Taflatse, na míaklã. Ne èyi ɖe akpa ɖeka la, mayi ɖe akpa kemɛ.’
Lot tsa ŋku le anyigba la dzi. Ekpɔ dua fe akpa aɖe, si nyo ŋutɔ, afisi tsi kple gbe gbogbo aɖe le na efe lãwo. Afisia nye Yordan-nutowo me. Eyata Lot kplɔ efe fomea kple lãwo yi afimae. Mlɔeba la, wova tso afe ɖe Sodom-du la me.
Amesiwo nɔ Sodom la gblẽ ŋutɔ. Esia ɖe fu na Lot, elabena ame nyui wònye. Eɖe fu na Mawu hã. Mlɔeba la, Mawu dɔ mawudɔla eve ɖo ɖa be woaxlɔ̃ nu Lot bena, yele Sodom, kple Gomora-du, si te ɖe eŋu tsrɔ̃ ge le wofe nu vlo wɔwɔ ta.
Mawudɔlaawo gblɔ na Lot bena: ‘Wɔ kaba! Kplɔ srɔ̃wò kple viwònyɔnu eveawo, eye miado go le afisia!’ Lot kple efe fomea meʋã ɖe dzodzo ŋu kabakaba o, eyata mawudɔlawo lé wofe alɔnu hekplɔ wo do goe tso dua me. Tete mawudɔlawo dometɔ ɖeka gblɔ bena: ‘Misi, miaɖe miafe agbe! Migakpɔ megbe o. Misi yi ɖe toawo dzi be miagaku o.’
Lot kple vianyɔnuawo ɖo to hesi do go le Sodom. Wometɔ aɖabafofo ɖeka hã o, eye womekpɔ megbe hã o. Gake Lot srɔ̃ gbe toɖoɖo. Esi woɖe Sodom ɖe megbe vie la, nyɔnua tɔ henye kɔ kpɔ megbe. Tete Lot srɔ̃ trɔ zu dzekɔ. Èkpɔe le nɔnɔmetata la mea?
Míate ŋu asrɔ̃ nu nyui aɖe tso esia me. Efia mí bena, Mawu ɖea amesiwo ɖoa toe la, gake amesiwo meɖoa toe o la abu wofe agbe.


text: 1 Yesu Kristo, Mawu fe Vi la, ŋuti nya nyui la fe gɔmedzedzee nye esi:2 Abe ale si woŋlɔe ɖe nyagblɔɖila Yesaya fe agbalẽ mee ene be: “(Kpɔ ɖa, mele nye dɔla dɔm ɖe ŋgɔwò, ame si adzra mɔ dzi ɖo na wò.)+3 Ame aɖe le ɣli dom le gbedzi be: ‘Midzra Yehowa* fe mɔ dzi ɖo! Mina efe mɔwo nadzɔ.’”+4 Yohanes Amenyrɔɖetsimela va gbedzi, eye wòle gbefã ɖem nyɔnyrɔxɔxɔ, si nye dzimetɔtrɔ hena nu vɔ̃wo tsɔtsɔ ke fe dzesi.+5 Eye Yudea-nyigba blibo la dzi nɔlawo kple Yerusalem nɔlawo katã vaa egbɔ, eye woʋua wofe nu vɔ̃wo me, eye wònyrɔa wo ɖe Yordan-tɔsisia me.+6 Yohanes do kposɔfuwu, eye wòtsɔ lãgbalẽlidziblanu bla ali dzi,+ eye wòɖua ʋetsuviwo henoa gbemenyitsi.+7 Eɖea gbefã be: “Ame aɖe si tri akɔ wum la le megbenye gbɔna, nyemedze be mabɔbɔ atu efe afɔkpakawo o.+8 Metsɔ tsi nyrɔ mi, ke eya atsɔ gbɔgbɔ kɔkɔe anyrɔ mi.”+9 Le ŋkeke mawo me la, Yesu tso Nazaret le Galilea va, eye Yohanes nyrɔe ɖe Yordan-tɔsisia me.+10 Esi wònya do go le tsia me teti ko la, ekpɔ dzifowo nu ʋu, eye gbɔgbɔ kɔkɔe la ɖi ɖe edzi abe ahɔnɛ ene.+11 Eye gbe aɖe ɖi tso dzifowo be: “Wòe nye Vinye, si gbɔ nyemelɔ̃a nu le o; wò nu dzea ŋunye.”+12 Enumake gbɔgbɔ la foe ɖe enu wòyi gbedadafo.13 Enɔ gbedadafo ŋkeke blaene, eye Satana tee kpɔ.+ Enɔ gbemelãwo dome, eye mawudɔlawo nɔ esubɔm.+14 Ke esi wolé Yohanes megbe la, Yesu yi Galilea+ hele gbefã ɖem Mawu fe nya nyui la+15 le gbɔgblɔm be: “Ɣeyiɣi ɖoɖi la de, eye Mawu Fiaɖufe la gogo. Mitrɔ dzi me,+ eye mixɔ nya nyui la dzi se.”16 Esi wòto Galilea-fua nu yina la, ekpɔ Simon kple nɔvia Andrea+ wole wofe asabu dam,+ elabena tɔfodelawoe wonye.+17 Eye Yesu gblɔ na wo be: “Miva dze yonyeme, eye mawɔ mi ameɖelawo.”+18 Enumake wogblẽ wofe ɖɔawo ɖi hedze eyome.+19 Esi wòzɔ yi ŋgɔ vie la, ekpɔ Yakobo, Zebedeo vi, kple nɔvia Yohanes wole wofe tɔdziʋu me le wofe ɖɔ vuvuwo sam,+20 eye wòyɔ wo enumake. Ale wogblẽ wo fofo Zebedeo kple ɖɔkplɔviawo ɖi hedze eyome.21 Eye wodzo yi Kapernaum.Esi Sabat ŋkekea nya ɖo ko la, eyi fufofe la, eye wòde asi nufiafia me.+22 Eye ameawo fe nu ku le ale si wòfia nui ta, elabena ele nu fiam wo abe ame si si ŋusẽ le ene, ke menye abe agbalẽfialawo ene o.+23 Ɣemaɣi tututu la, ŋutsu aɖe si dzi gbɔgbɔ makɔmakɔ aɖe kpɔ ŋusẽ ɖo la le wofe fufofe la, eye wòdo ɣli be:24 “Nya kae le mí kpli wò dome, wò, Yesu Nazaretetɔ?+ Ðe nèva be yeatsrɔ̃ mía? Menya ame si tututu nènye, Mawu fe Kɔkɔetɔ lae nènye!”+25 Ke Yesu ka mo nɛ be: “Zi ɖoɖoe, eye nàdo go le eme!”26 Esi gbɔgbɔ makɔmakɔ la nyamae vɔ la, gbɔgbɔ la do ɣli sesĩe eye wòdo go le eme.27 Eye ameawo katã fe mo wɔ yaa ale gbegbe be wote gbɔgblɔ le wo nɔewo dome be: “Nu ka gɔ̃e nye esia? Nufiafia yeyee nye esia! Ŋusẽ le esi wòɖea gbe na gbɔgbɔ makɔmakɔwo gɔ̃ hã, eye woɖoa toe.”28 Ale eŋuti nya kaka enumake ɖe afi sia afi le Galilea nutoa katã me.29 Ale wodzo le fufofea yi Simon kple Andrea fe me, eye Yakobo kple Yohanes kpe ɖe wo ŋu.+30 Ke asrã lé Simon lɔ̃xo+ wòle anyimlɔfe, eye enumake wogblɔ nyɔnua ŋu nya nɛ.31 Eyi egbɔ, eye wòlé efe alɔnu wòfɔ, ale asrã la dzo le edzi, eye wòsubɔ wo.32 Esi fiẽ ɖo, eye ɣe ɖo to la, amewo kplɔ dɔnɔwo kple ame siwo me gbɔgbɔ vɔ̃wo le la va egbɔ;+33 eye du bliboa va fo fu ɖe ʋɔtrua nu tututu.34 Eda dɔ na ame geɖe siwo ŋu dɔléle vovovowo le,+ eye wònya gbɔgbɔ vɔ̃ geɖewo do goe, ke meɖea mɔ na gbɔgbɔ vɔ̃awo be woafo nu o, elabena wonya be eyae nye Kristo.*35 Le ŋdi kanya, esi xexea me mekpɔ kɔ nyuie haɖe o la, efɔ do go yi afi si ame aɖeke mele o, eye wòde asi gbedodoɖa me le afi ma.+36 Ke Simon kple ame siwo kpe ɖe eŋu la dii,37 eye esi wokpɔe la, wogblɔ nɛ be: “Ame sia ame le diwòm.”38 Ke egblɔ na wo be: “Mina míayi tefe bubu le du siwo gogo afi sia me, ne maɖe gbefã le afi mawo hã, elabena esia tae meva ɖo.”+39 Ale wòyi ɖale gbefã ɖem le wofe fufofewo le Galilea blibo la, eye wòle gbɔgbɔ vɔ̃wo nyam do goe.+40 Anyidɔléla* aɖe hã va egbɔ, eye wòdze klo hele kuku ɖem nɛ vevie be: “Ne èlɔ̃ ko la, àte ŋu ana ŋutinye nakɔ.”+41 Ale efe nu wɔ nublanui nɛ, eye wòdo asi ɖa ka asi eŋu gblɔ nɛ be: “Melɔ̃! Ŋutiwò nekɔ.”+42 Enumake anyidɔ* la vɔ nɛ, eye eŋuti kɔ.43 Ede se nɛ vevie, eye wòdo mɔe enumake44 hegblɔ nɛ be: “Mègagblɔ nya aɖeke na ame aɖeke o, ke boŋ yi nàtsɔ ɖokuiwò afia nunɔla, eye nàna nu siwo Mose fe se la bia+ be wòanye kpeɖodzi na wo.”+45 Ke esi ŋutsua dzo la, ede asi gbefãɖeɖe tso nya la ŋu me, eye wòkakae ale gbegbe be Yesu megatea ŋu gena ɖe du aɖeke me gaglãa o, ke boŋ duawo godo koe wònɔna le afi si amewo mele o. Gake amewo gatsoa goawo katã me vaa egbɔ kokoko.+


text:
Nu vɔ̃ fe fetue nye ku; Mawu fe amenuvevenunanae nye agbe (23)
6 Ekema nya kae míagblɔ? Ðe míakpɔtɔ anɔ nu vɔ̃ wɔm, be amenuveve la nasɔ gbɔ ɖe edzia?2 Gbeɖe! Esi wònye míeku le nu vɔ̃ gome ɖe,+ aleke wɔ míagakpɔtɔ anɔ agbe le eme?+3 Alo ɖe mienyae be mí ame siwo katã wonyrɔ ɖe Kristo Yesu me la,+ wonyrɔ mí ɖe efe ku me oa?+4 Eya ŋuti esi wonyrɔ mí ɖe efe ku me ta la,+ woɖi mí kpakplii, ale be ale si ko wofɔ Kristo ɖe tsitre tso ame kukuwo dome to Fofo la fe ŋutikɔkɔe me la, míawo hã míazɔ nenema ke ɖe agbenɔnɔmɔ yeye nu.+5 Ne míewɔ ɖeka kplii le ku si tɔgbi wòku me la,+ ekema míawɔ ɖeka kplii godoo le tsitretsitsi si tɔgbi wòkpɔ la hã me.+6 Elabena míenyae be wohe míafe amenyenye xoxo la ɖe ati ŋuti kplii,+ ale be ŋusẽ aɖeke naganɔ míafe nu vɔ̃ ŋutilã la ŋu o,+ be míagayi edzi anye kluviwo na nu vɔ̃ o.+7 Elabena ame si ku la, wotso afia nɛ ɖee tso efe nu vɔ̃ me.*8 Azɔ hã ne míeku kple Kristo la, míexɔe se be míanɔ agbe hã kpakplii.9 Elabena míenyae be esi wofɔ Kristo tso ame kukuwo dome azɔ la,+ magaku akpɔ o;+ ku magaɖu afetɔ ɖe edzi azɔ o.10 Elabena ku si wòku la, eku na nu vɔ̃ ɖeɖe ɖa zi ɖeka ɖe ɣeyiɣiawo katã nu,+ ke agbe si wòle la, ele agbe na Mawu.11 Nenema kee miawo hã, mibu mia ɖokuiwo be yewoku na nu vɔ̃, ke azɔ yewole agbe na Mawu to Kristo Yesu dzi.+12 Eya ta migana nu vɔ̃ nanɔ fia ɖum ɖe mia dzi le miafe ŋutilã siwo le kuku ge la me,+ ale be miawɔ wofe didiwo dzi o.13 Eye migatsɔ miafe ŋutilãwo* nɔ nu vɔ̃ nam abe nu madzɔmadzɔ wɔwɔ fe aʋawɔnuwo ene hã o, ke boŋ mitsɔ mia ɖokuiwo na Mawu abe ame siwo wogbɔ agbe tso ame kukuwo dome ene, eye mitsɔ miafe ŋutilãwo* hã na Mawu abe nu dzɔdzɔe wɔwɔ fe aʋawɔnuwo ene.+14 Mele be nu vɔ̃ naɖu afetɔ ɖe mia dzi o, elabena miele se te o,+ ke amenuveve tee miele.+15 Ekema nya kae míagblɔ? Esi míele se te o, ke boŋ amenuveve tee míele tae míanɔ nu vɔ̃ wɔma?+ Gbeɖe!16 Ðe mienyae be ne mietsɔa mia ɖokuiwo wɔa kluvii na ame aɖe be yewoaɖo toe la, ekema miezu ame si mieɖoa toe la fe kluviwo,+ eɖanye nu vɔ̃+ fe kluviwo hena ku,+ alo toɖoɖo fe kluviwo hena dzɔdzɔenyenye oa?17 Ke woada akpe na Mawu be mienye nu vɔ̃ fe kluviwo tsã, ke mieva zu ame siwo ɖoa to nufiafia si tɔgbi wotsɔ de asi na mi la tso dzi me.18 Ɛ̃, esi wona ablɔɖe mi tso nu vɔ̃ me ta la,+ mieva zu dzɔdzɔenyenye fe kluviwo.+19 Mele nu fom abe amegbetɔ ene le miafe ŋutilã fe gbɔdzɔgbɔdzɔ ta; elabena ale si ko mietsɔ miafe ŋutinuwo wɔ kluviwoe na makɔmakɔnyenye kple sedzimawɔmawɔ si na mienye sedzimawɔlawo tsã la, nenema ke mitsɔ miafe ŋutinuwo wɔ kluviwoe na dzɔdzɔenyenye azɔ be mianye ame kɔkɔewo.+20 Elabena esi mienye nu vɔ̃ fe kluviwo tsã la, dzɔdzɔenyenye fe nya aɖeke metsɔ mia gbɔ o.21 Ekema kutsetse kae do tso eme na mi ɣemaɣi? Nu siwo va le ŋu kpem na mi azɔ lae. Elabena nu mawo fe nuwuwue nye ku.+22 Ke azɔ esi wona ablɔɖe mi tso nu vɔ̃ me, eye mieva zu Mawu fe kluviwo ta la, kutsetse si kpɔm miele lae nye kɔkɔenyenye,+ eye le nuwuwu la, miakpɔ agbe mavɔ.+23 Elabena nu vɔ̃ fe fetue nye ku,*+ ke Mawu fe nunanae nye agbe mavɔ+ to Kristo Yesu mía Afetɔ la dzi.+


text:
SƆHƐWO BIANA BE
Aleke Mawɔ Aɖe Nye Dzixɔse Ku Ðe Gbɔdɔdɔ Ŋu Me?
“Ègakpɔtɔ nye ɖetugbui leafea?”
Ne èdi be yeaɖo nyabiase sia ŋu, eye wò ŋuɖoɖoa anye ɛ̃ la, ɖe nàdi be dzi nanɔ ye fo yeaɖo eŋu kple kakaɖedzia? Nyati sia akpe ɖe ŋuwò.
Ame kae nye ɖetugbui leafe?
Ðetugbui leafe nye ɖetugbui si gbɔ ŋutsu aɖeke medɔ kpɔ o, woate ŋu agblɔ tso ɖekakpui siwo medɔ nyɔnu gbɔ kpɔ o hã ŋu be wole afe.
Menye be woadɔ ame gbɔ ŋutɔŋutɔ koe wòlɔ ɖe eme o. Ame aɖewo ate ŋu ayɔ wo ɖokuiwo be “ɖetugbui leafewo” elabe womedɔ wo gbɔ kpɔ o, togbɔ be wokpɔa gome le gbɔdɔnuwɔna geɖewo me hã.
Le kpɔɖeŋu me, nya “gbɔdɔdɔ” ate ŋu alɔ vidzinuwo fofo ɖe nu me kple mefi me, alo asilili ame bubu fe vidzinuwo ŋu hã ɖe eme.
Nya vevitɔ: Ame siwo kpɔa gome le gbɔdɔnuwo, siwo dometɔ aɖewoe nye vidzinuwo fofo ɖe nu me kple mefi me kpakple asilili ame bubu fe vidzinuwo ŋu me la, mate ŋu agblɔ be yewonye ɖetugbui leafewo alo ɖekakpui siwo menya nyɔnuwo o.
Nya kae Biblia gblɔ tso gbɔdɔdɔ ŋu?
Biblia gblɔ be ŋutsu kple nyɔnu siwo ɖe wo nɔewo koe kpɔ mɔ akpɔ gome le gbɔdɔdɔ me. (Lododowo 5:18) Eya ta mele be ɖekakpui alo ɖetugbui si di be yefe nu nadze Mawu ŋu la nakpɔ gome le gbɔdɔnuwɔna aɖeke me o va se ɖe esime wòɖe srɔ̃ hafi.
Ame aɖewo gblɔna be Biblia fe sedede ma zu tsigãdzinu eye mesɔ na mí egbea kura o. Gake nenɔ susu me na wò be mí ame siwo li egbea domee srɔ̃gbegbe, gbɔmeyafufɔfɔ kple nulɔdɔwo xɔ afe ɖo. Eya ta mí ame siwo li egbea míedze kura aɖo aɖaŋu tso agbe nyui nɔnɔ ŋu o!
Ne ède ŋugble tso Biblia me se siwo ku ɖe agbe nyui nɔnɔ ŋu la, àkpɔe be susu le wo me. Le kpɔɖeŋu me, tsɔe be ame aɖe na Amerika dɔlar 1,000 wò, ɖe nàde xɔ ta atsɔ gaa ada kaɖigbegbe ɖe yame be ame sia ame si nya to afi ama va yina ko la naxea?
Nyametsotso ma tɔgbie dze ŋgɔ wò le gbɔdɔnyawo hã gome. Sierra si xɔ fe 14 gblɔ be: “Nyemedi be maɖe mɔ ame aɖe si fe ŋkɔ dzi nyemate ŋu aɖo ŋkui gɔ̃ hã le fe aɖewo megbe o la, nagblẽ nye ɖetugbui leafe nyenye dome nam o.” Tammy si xɔ fe 17 da asi ɖe efe nya sia dzi. Egblɔ be: “Nunana xɔasi aɖee gbɔdɔdɔ nye, nyemalɔ̃ agblẽ edome o.”
Nya vevitɔ: Biblia bia tso ŋutsu alo nyɔnu siwo mekpɔ ɖe srɔ̃ o la si be womegakpɔ gome le gbɔdɔdɔ me o eye woanɔ agbe dzadzɛ.
Nu kae nye wò dzixɔse?
Ðe nèbua se si Biblia de ku ɖe gbɔdɔdɔ ŋu be susu le eme loo alo ɖe nèbunɛ be esesẽ akpa?
Èsusu be ne ame eve siwo meɖe wo nɔewo o nya lɔ̃ wo nɔewo vevie ko la, woate ŋu adɔ wo nɔewo gbɔ faa?
Esi sɔhɛ geɖewo da nya siawo kpɔ nyuie la, wotso nya me be nu nyuitɔ si wòle be yewoawɔe nye be yewoafo asa na gomekpɔkpɔ le gbɔdɔnuwɔnawo me ahanɔ agbe dzadzɛ. Mevea wo be yewotso nya me alea o, eye womesena le wo ɖokuiwo me hã be nane le yewo ŋu tom o. Kpɔ nya siwo wo dometɔ aɖewo gblɔ la ɖa:
“Edzɔ dzi nam ŋutɔ be mekpɔtɔ nye ɖetugbui leafe! Naneke megblẽ le asafofo na dzigbagbã, nuxaxa kple afɔku siwo nɔa gomekpɔkpɔ le gbɔdɔdɔ me do ŋgɔ na srɔ̃ɖeɖe me ŋu o.”
—Emily.
“Dzi dzɔam ŋutɔ be ŋutsuvi aɖeke mede asi ŋunye ɖe asi le ŋunye o, esi nyemedea ŋutsuha o ta la, enye dzidzɔ nam be vɔvɔ̃ vie aɖeke teti gɔ̃ hã menɔa menye be mate ŋu axɔ nulɔdɔ o.”
—Elaine.
“Mese nyɔnuvi hanyetiwo kple esiwo tsi wum la dometɔ geɖewo gblɔ be eve yewo ŋutɔ be yewokpɔ gome le gbɔdɔdɔ me, eye be ne ɖe yewonya la anye ne yewolala va se ɖe esime yewoɖe srɔ̃ hafi, nyemedi be mawɔ vodada ma o.”
—Vera.
“Mekpɔ ame geɖe siwo gakpɔtɔ le veve sem vevie le esi wogblẽ wofe ɖetugbui leafe nyenye me va yi alo zɔ kple ŋutsuvi geɖewo ta. Nye ya mekpɔe be esia wɔ nublanui ŋutɔ.”
—Deanne.
Nya vevitɔ: Ele be nànya nu si dzi nèxɔ se hafi woava nɔ gbɔdɔnyawo fom ɖe nuwò alo nàva dze ŋgɔ gbɔdɔdɔ fe tetekpɔwo.
Aleke nàɖe wò dzixɔsea me na amewo?
Nya kae nàgblɔ ne ame aɖe tsɔ nya ɖe wò dzixɔse ku ɖe gbɔdɔdɔ ŋu ŋu? Anɔ te ɖe nɔnɔmea dzi.
“Ne ame aɖe le fewu ɖum le ŋunye eye mekpɔe dze sii be ɖeko wòdi be yeaɖu fewu le ŋunye la, nyemetɔna ɖi ko nɔa efe nyawo sem o. Megblɔna nɛ be, ‘Ema meka wò o’ eye medzona le egbɔ.”
—Corinne.
“Nublanuitɔe la, sukuvi aɖewo dia ge le ame ŋu be woatsɔ ado dzidzɔ na wo ɖokui ko. Ne mekpɔe be ɖeko amea di be yeadi ge le ŋunye la, nyemedea nu eme kura o.”
—David.
Ènyaa? Ɣeaɖewoɣi la, Yesu gɔ̃ hã zia kpi ne fewuɖulawo bia nyae.
Gake ne ɖe amea di ŋutɔŋutɔ be yeanya ya ɖa? Ne èkpɔe be amea dea bubu Biblia ŋu la, àte ŋu ahe efe susu ayi mawunyakpukpui aɖewo dzi. Wo dometɔ ɖekae nye 1 Korintotɔwo 6:18, si gblɔ be ame si mekpɔ ɖe srɔ̃ o evɔ wòkpɔ gome le gbɔdɔdɔ me la, ele nu vɔ̃ wɔm alo nu gblẽm le efe ŋutilã ŋu.
Èɖazã Biblia enumake alo emegbe o, ele vevie be nàfo nu kple kakaɖedzi. Ðo ŋku edzi be ele be wòanye bubu gã aɖe na wò be yenɔa agbe dzadzɛ.
“Ne èfoa nu kple kakaɖedzi la, aɖee fia be mevea wò be yetiae be yemakpɔ gome le gbɔdɔdɔ me o eye nèka ɖe wò tiatia dzi bliboe, nèxɔe se bliboe be nu nyuitɔe nye ema wɔm yele, eye menye ame aɖekee ɖoe na ye o.”
—Jill.
Nya vevitɔ: Ne èka ɖe dzixɔse si le asiwò ku ɖe gbɔdɔdɔ ŋu la dzi bliboe la, dzi ànɔ fowò nàɖe wò tiatia sia me na ame bubuwo. Eye ɣeaɖewoɣi la, ale si amewo awɔ nui la awɔ nuku na wò. Melinda si xɔ fe 21 gblɔ be: “Nye dɔwɔhatiwo kafuam gɔ̃ hã be megakpɔtɔ nye ɖetugbui leafe. Nye nu mewɔa moya na wo o. Wobuam boŋ be meɖua ɖokuinye dzi eye menɔa agbe dzadzɛ.”
Aɖaŋuɖoɖo! Ne èdi be yealé tiatia si yewɔ be yemakpɔ gome le gbɔdɔdɔ me do ŋgɔ na srɔ̃ɖeɖe o me ɖe asi sesĩe la, ke wɔ dɔwɔgbalẽvi si gbɔna fe kɔpi: “Ale Si Nàɖe Wò Dzixɔse Ku Ðe Gbɔdɔdɔ Ŋu Me.” Xlẽ agbalẽ si nye Questions Young People Ask
Babla 1 fe ta 24 lia fe tanyae nye “Ðe Gbɔdɔdɔ Ana Míalɔ̃ Mía Nɔewo Wua?”
Babla 2 fe ta 5 lia fe tanyae nye, “Nu Ka Tae Wòle Be Manye Ðetugbui Leafe?”
“Melɔ̃a numeɖeɖe siwo le ‘Young People Ask’ gbalẽawo me. Le kpɔɖeŋu me, le Babla 1 fe axa 187 la, wotsɔ gbɔdɔdɔ do ŋgɔ na srɔ̃ɖeɖe sɔ kple ale si ame aɖe natsɔ kɔgɛ xɔasi aɖe ana ame aɖe yaka ko. Eɖe eɖokui dzi kpɔtɔ. Axa 177 gblɔ be gomekpɔkpɔ le gbɔdɔdɔ me do ŋgɔ na srɔ̃ɖeɖe le abe ale si woatsɔ avɔ si dzi nutata nyakpɔ le aɖo ɖe anyigba ene. Gake kpɔɖeŋu si doa dzidzɔ nam wue nye esi le Babla 2 fe axa 54. Woŋlɔ ɖe nɔnɔmetataa te be: ‘Gomekpɔkpɔ le gbɔdɔdɔ me do ŋgɔ na srɔ̃ɖeɖe le ko abe nuʋuʋu le nunana aɖe si woɖo be woana wò la dzi hafi woava tsɔe na wò ene.’ Ðeko wòle abe ɖe nèle nu si nye ame bubu, ame si nava ɖe le etsɔme, tɔ la fim ene.”
—Victoria.


text:
MEGBENYAWO
Fofo la, Vi la, Kple Gbɔgbɔ Kɔkɔe la Ŋuti Nyatefea Ŋutɔŋutɔ
AMESIWO xɔ Mawuɖekaetɔ̃ fe nufiafia la dzi se gblɔna be ame etɔ̃e le Mawu me—Fofo la, Vi la, kple Gbɔgbɔ Kɔkɔe la. Wogblɔna be ame etɔ̃ siawo katã le tasɔsɔ me, wo katã wonye ŋusẽkatãtɔ, eye be gɔmedzedze meli na wo o. Eyata le Mawuɖekaetɔ̃ fe nufiafiaa nu la, Fofo la nye Mawu, Vi la nye Mawu, eye Gbɔgbɔ Kɔkɔe la nye Mawu, gake be Mawu ɖeka koe li.
Ame gbogbo siwo xɔ Mawuɖekaetɔ̃ dzi se la lɔ̃na ɖe edzi be yewomate ŋu aɖe nufiafia sia me o. Ke hã, ɖewohĩ woxɔnɛ sena kokoko be Biblia fe nufiafiae. Enyo be míade dzesii be nya “Mawuɖekaetɔ̃” medze le Biblia me zi ɖeka pɛ gɔ̃ hã o. Gake ɖe nya aɖe le Biblia me si ku ɖe Mawuɖekaetɔ̃ ŋua? Be míaɖo nya sia ŋu la, na míadzro mawunyakpukpui aɖe si Mawuɖekaetɔ̃ dzidelawo lɔ̃a yɔyɔ be yewoatsɔ aɖo kpe edzii la me.
“NYA LAE NYE MAWU”
Yohanes 1:1 gblɔ be: “Le gɔmedzedzea me Nya la li, eye Nya la li kple Mawu, eye Nya lae nye Mawu.” Apostolo Yohanes ɖee fia kɔte emegbe le ta ma ke me be “Nya lae” nye Yesu. (Yohanes 1:14) Gake esi woyɔ Nya la be Mawu ta la, ame aɖewo gblɔna be ke Vi la kple Fofo la nye Mawu ɖeka fe akpa aɖe.
Nenɔ susu me na wò be Helagbe mee woŋlɔ Biblia fe akpa sia ɖo gbã. Emegbe hafi gbegɔmeɖelawo va ɖe Helagbe me ŋɔŋlɔa me yi gbe bubuwo me. Gake Biblia gɔmeɖela aɖewo mezã nyagbɔgblɔ “Nya lae nye Mawu” o. Nukatae womezãe o? Esi gbegɔmeɖela mawo nya Helagbe si me woŋlɔ Biblia ɖo ta la, wokpɔe be ele be woaɖe nyagbɔgblɔ “Nya lae nye Mawu” gɔme bubui. Alekee woaɖe emee? Alesi woɖe eme fe kpɔɖeŋu ʋɛ aɖewoe nye esi: “Logos [Nya] la nɔ Mawu fe nɔnɔme me.” (A New Translation of the Bible) “Nya la nye mawu aɖe.” (The New Testament in an Improved Version) “Nya la nɔ anyi kple Mawu eye efe nɔnɔme nɔ esi.” (The Translator’s New Testament) Biblia gɔmeɖeɖe siawo fia be menye Mawu ŋutɔe nye Nya la o. * Ke boŋ le ɖofe kɔkɔ si le Nya la si le Yehowa fe nuwɔwɔwo dome ta la, woyɔe be “mawu aɖe.” Le afisia la, nya “mawu” fia “ŋusẽtɔ.”
DI KPEÐODZI BUBUWO
Ame akpa gãtɔ mese Helagbe si me woŋlɔ Biblia ɖo o. Ekema aleke nàwɔ anya nusi tututu apostolo Yohanes di be yeagblɔ? Bu kpɔɖeŋu sia ŋu kpɔ: Nufiala aɖe ɖe nane me na efe sukuviwo. Emegbe nusrɔ̃viawo fe susu va ma le alesi woase numeɖeɖea gɔmee ŋu. Aleke sukuviawo awɔ akpɔ nyaa gbɔ? Woate ŋu abia nufialaa be wòagaɖe nu geɖe me na yewo. Ne wogava srɔ̃ nu bubu geɖewo kpee la, akpe ɖe wo ŋu godoo be woase nyaa gɔme ɖe edzi nyuie wu. Nenema kee hafi nàse Yohanes 1:1 gɔme la, àte ŋu adzro Yohanes fe Nyanyuia me hena numeɖeɖe geɖe le ɖofe si le Yesu si ŋu. Ne èva srɔ̃ nu geɖe tso nya sia ŋu la, ana nàke ɖe nyatafofo si sɔ ŋu.
Le kpɔɖeŋu me, bu nusi Yohanes ŋlɔ emegbe le ta 1, kpukpui 18 me ŋu kpɔ: “Ame aɖeke mekpɔ Mawu [Ŋusẽkatãtɔ la] ɣeaɖekeɣi kpɔ o.” Gake amewo kpɔ Yesu, Vi la, elabena Yohanes gblɔ be: “Nya la [Yesu] trɔ zu ŋutilã, eye wònɔ anyi le mía dome, eye míekpɔ efe ŋutikɔkɔe.” (Yohanes 1:14) Ekema aleke Vi la ate ŋu anye Mawu Ŋusẽkatãtɔ fe akpa aɖee? Yohanes gagblɔ hã be Nya la nɔ anyi ‘kple Mawu.’ Azɔ aleke ame aɖe ate ŋu anɔ anyi kple ame bubu evɔ wòaganye ame ma ke? Gawu la, abe alesi wòdze le Yohanes 17:3 ene la, Yesu na vovototo si le eya kple Fofoa si le dzifo dome la me kɔ fã. Eyɔ Fofoa be “Mawu vavã ɖeka la.” Eye Yohanes gblɔ nyawo katã kpokploe le efe Nyanyuia fe nuwuwu lɔfo be: “Ke woŋlɔ esiawo ɖi, bena miaxɔ ase bena, Yesu enye Kristo, Mawuvi la.” (Yohanes 20:31) De dzesii be meyɔ Yesu be Mawu o, ke boŋ be Mawu fe Vi. Nya bubu siawo siwo wogagblɔ le Yohanes fe Nyanyuia me la na míenya alesi wòle be míase Yohanes 1:1 gɔmee. Yesu, Nya la, nye “mawu” le gɔmesese sia nu be ɖofe kɔkɔ aɖee le esi, gake menye eya kee nye Mawu Ŋusẽkatãtɔ la o.
KA ÐE KPEÐODZIAWO DZI
Gade ŋugble le kpɔɖeŋu si míewɔ ku ɖe nufiala kple sukuviwo ŋu ŋuti. Tsɔe be sukuviawo dometɔ aɖewo gale ɖi kem kokoko, togbɔ be nufialaa ɖe nu geɖe me na wo kpee hã. Nukae woate ŋu awɔ? Woate ŋu abia nufiala bubu aɖe be wòagaɖe nu geɖe me na yewo tso nyati ma ke ŋu. Ne nufiala evelia hã gblɔ nya siwo tututu nufiala gbãtɔa gblɔ la, ekema sukuvi akpa gãtɔ magake ɖi azɔ o. Nenema kee ne mèka ɖe fomedodo si tututu Biblia-ŋlɔla Yohanes gblɔ be ele Yesu kple Mawu Ŋusẽkatãtɔ la dome dzi o la, àte ŋu atrɔ ɖe Biblia-ŋlɔla bubu ŋu hena numekɔkɔ bubuwo. Le kpɔɖeŋu me, de ŋugble le nusi Mateo ŋlɔ ŋu kpɔ. Eyɔ nya siwo Yesu gblɔ tso nuɖoanyi sia fe nuwuwu ŋu gblɔ be: “Ke le ŋkeke ma kple gafofo ma ŋuti la, ame aɖeke menyae o; mawudɔla, siwo le dzifowo, kple Vi la hã menyae o, negbe Fofonye ɖeka ko.” (Mateo 24:36) Aleke nya siawo ɖee fia be Yesu menye Mawu Ŋusẽkatãtɔ o?
Yesu gblɔ be Fofo la nya nu geɖe wu Vi la. Gake ne Mawu Ŋusẽkatãtɔ fe akpa aɖee Yesu nye la, ekema anya nusiwo katã Fofoa nya. Eyata eme kɔ fã be Vi la kple Fofo la mate ŋu asɔ o. Gake ame aɖewo agblɔ be: ‘Nɔnɔme eve mee Yesu nɔ. Esi wònɔ anyigba dzi ŋu nya gblɔmee wòle le afisia.’ Ne míetsɔe be nenemae hã la, ke gbɔgbɔ kɔkɔea ya ɖe? Ne Mawu si Fofo la nye fe akpa aɖee eya hã nye ɖe, ke nukatae Yesu megblɔ be eya nya nusiwo Fofo la nya o?
Ne èyi wò Biblia sɔsrɔ̃a dzi la, àva nya Biblia fe akpa bubu geɖe siwo fo nu tso nya sia ŋu. Wona míenya Fofo la, Vi la, kple gbɔgbɔ kɔkɔe la ŋuti nyatefea ŋutɔŋutɔ.—Psalmo 90:2; Dɔwɔwɔwo 7:55a; Kolosetɔwo 1:15.
^ mm. 3 Ne èdi be yeadzro Helagbe me gbeŋutise si ŋudɔ wowɔ le Yohanes 1:1 me la, kpɔ agbalẽ gbadza si nye Ðe Wòle Be Naxɔ Mawuɖekaetɔ̃ la Dzi Asea? si Yehowa Ðasefowo ta, fe axa 26-9.